description: Postimehe ajakirjanik Jaanus Piirsalu sõidab koos fotograaf Raigo Pajulaga alates 3. oktoobrist kaks nädalat ringi Kesk-Aasia vabariikides Tadžikistanis, Kõrgõzstanis ja Kasahstanis, et kirjutada koostöös MTÜ Mondoga reportaaže sealse regiooni veeprobleemidest.

title: Jaanus Piirsalu Kesk-Aasia blogi: Kesk-Aasia kõige vabamas riigis

maintext:
12.10.
Kirgiisi lapsed mängimas. Foto: Raigo Pajula
Aga siis,
tuli lennukil kirgiis,
üle mitme maa ja mere.
Ütles eesti keeles «tere»!
Selle luuletusega tervitame tänavu 90-aastaseks saanud vahvat lasteluuletuste kirjutajat Heljo Mändi ning sõbralikku kirgiisi rahvast.
Kõrgõzstani pealinna Biškekki jõudsime Dušanbest sellise haruldase lennukiga nagu BAe (British Aerospace) 146ga. Mõlemad Raigoga lendasime esimest korda sellisega. Pärast vaatasin, et viimane selle lennuki mudel toodeti 15 aastat tagasi. Ja meie lennuk polnud kindlasti viimastest partiidest.
Veidi tegi maandudes imelikke hääli, aga maandumine ise oli üks sujuvamaid, mida ma olen elus kogenud! Ikkagi lendurid lendavad, mitte lennukid. Hiljem ühelt diplomaadilt kuulsime, et nt USA ja Briti saatkondade diplomaatidel on keelatud selle lennukiga Dušanbe-Biškeki vahel lennata, nad peavad lendama seetõttu Almatõ kaudu.
See on kummaline, kui suur vahe on Dušanbel ja Biškekil. Statistika järgi pole elanike sissetulekutel suur erinevus. Seda ma juba kirjutasin, et sissetulekute järgi on tegemist endise NSV Liidu riikide seas kahe kõige vaesema riigiga. (Kuigi reaalselt ilmselt on Turkmenistan umbes samas kandis, ehkki statistika järgi kordades suurema GDP-ga per capita – aga seal on gaas!)
Biškek on täitsa kodune linn. Suur vahe on juba lennujaamades. Dušanbes pidime kaheksa (!) korda enne lennukile pääsemist passi näitama. Biškekis ületasime piiri viie minutiga, aga Kõrgõzstan on ka muidugi ainus Kesk-Aasia riik, kus Eesti inimesed ei vaja viisat.
Biškekis läksime «kodust» välja ja juba teisel sammul põrkasime Eesti peale! Ühe suvalise maja seinal rippus suur turvafirma plakat, millel omakorda suurelt lennuki pilt, mis oli kaugelt äratuntavalt Estonian Air'i värvides. Estonian Air elab veel Kõrgõzstanis edasi.
Foto: Raigo Pajula
Tuttav Eesti diplomaat rääkis, kuidas ta on väga üllatunud sellest, et peale muidugi mõista Georg Otsale tunnevad siinsed kultuuritegelased hästi Gustav Ernesaksa! Seejuures pole kirgiisid miski koorilaulurahvas, kaugel sellest. Ühel vanakraamiturul oli ta leidnud ka müügil Harju Elu numbreid.
Kõrgõzstan on koos Ukrainaga need ainsad NSV Liidu endised vabariigid, kus on 25 aasta jooksul toimunud kaks revolutsiooni. Selle tagajärjel on Kõrgõzstan ainuke demokraatlik riik Kesk-Aasias. No ehk mitte täitsa, aga enam-vähem siinses kontekstis – siin toimuvad ikkagi täiesti vabad parlamendivalimised (siin on üle 160 partei) ning kohalik meedia on ka ikka täitsa vaba.
Klanniühiskonnas tundub see uskumatu, aga siin on suudetud leida teatud tasakaal presidendi, parlamendi ja valitsuse vahel. Kõik suuremad klannid on nii-öelda söönud ja sellel tasakaalul püsibki valitsemine.
Ma ei tea, kui suur lohutus see on tavalisele inimesele, kes teenib keskmiselt 6000-10 000 somi (65-130 dollarit) kuus. Nendega rääkides tundub, et nad on siiski uhked oma saavutuse üle, kuigi muidugi tahavad nad kõik, et see väline demokraatia materialiseeruks ka paremaks eluks.
Kohalik kingsepp Ulan väitis, et teenib kuus 800 somi (80 dollarit) ringis ja ütles et talle jätkub. aitab veel lapselapselegi! Sirge samm, eestlased!
Kingsepp Ulan. Foto: Raigo Pajula
Mulle tundub – ja paistab, et seda arvavad ka paljud kohalikud – et Kõrgõzstan tegi kohutavalt vale valiku, et nad selle aasta alguses liitusid Venemaa juhitud Euraasia majandusliiduga (veel on seal Kasahstan, Valgevene ja Armeenia).
See on nende niigi nõrga majanduse täieliku löögi alla pannud. Kõrgõzstan elab sisuliselt väikekaubandusest. Biškeki külje all asus varem Kesk-Aasia suurim turg Dordoi, kuhu kohalikud tassisid kokku Hiina ja Türgi träni. Kõik naabrid käisid seda ostmas. Nüüd tolliliidus sulab see kunagi linna-mõõtu turg nagu lumi.
See liitumine oli selgelt poliitiline projekt, kus kirgiisid jäid Venemaa räige surve alla. Kirgiisis elab kuus miljonit inimest, kellest pool miljonit (peamiselt mehed) töötavad võõrtöölistena Venemaal. Venemaal oli seetõttu kerge kirgiise munepidi pigistada. Võõrtööliste viibimine oleks lihtsalt väga keeruliseks muudetud. See oleks raudselt kaasa toonud Kõrgõzstanis suured rahutused. Nii lihtne oligi. Muidugi ma räägin lihtsustatult seda asja, aga üldjoontes on see nii.
Üldise vaesuse taustal paistab silma Biškekis metsik autode hulk. Lexus on siin rahvaauto! Mudelid on küll eurooplastele tundmatud, aga ma olen kindel, et kuskil Euroopas ei näe Lexuseid nii palju. Mõtled nende keskmise palga peale, siis vaatad tänaval sõitvaid autosid ja tunned ennast lollina. Ei saa aru.
Nagu üks tuttav ütles: kirgiisil ei pruugi maja ega korterit olla, aga auto peab olema. Nomaadid ju!
Autod on kusjuures veel üks asi, millele Euraasia liit paneb kõva paugu, sest Euroopa ja Jaapani (üldse muidugi kõigile välismaa omadele) autodele on peale pandud üüratu tollimaks. Ostke aga Vene Ladasid või siis samas tehases tehtavaid Chevrolet'isid. Huvitav oleks vaadata, kuidas paari aasta jooksul inimesed siin sellele reageerivad.
Biškekis on huvitav, et kohalikud kirgiisid – ka noored – räägivad omavahel peaasjalikult vene keeles. Noorte seas pidi küll olema teatav rahvuslikkuse tõus, aga ikkagi pealinnas on vene keel au sees. Venelasi pole kusjuures palju: nagu enamuses Kesk-Aasiast lahkusid nad massiliselt 1990ndate alguses. Maal on muidugi hoopis teine pilt – seal on vastupidi probleem, et noored ei räägi enam mingit keelt peale emakeele. Mäletan seda juba varasemast. Suurt midagi muutunud pole.
Kui kellelegi kõlbab minu soovitus, siis kui keegi tahab Kesk-Aasiasse puhkama tulla, siis valige kindlasti Kõrgõzstan. Niivõrd ilusaid ja mitmekesiseid mägesid ei leia te maailmas kusagilt! 12 punkti soovitus! Ja ärge unustage – see on meile viisavaba maa.
Ma olen Kõrgõzstani fänn juba 2008 aastast, kui siin esimest korda käisin.
11.10.
Pamiiride eelmäestikest Dušanbesse tagasi jõudes hakkas meiega väikest viisi juhtuma. Pidime endale mõneks päevaks korteri leidma, kuni lendame edasi Biškeki. Kasutasime juba teist korda saidi trip.tj teenust, kust saab peale hotellide üürida Dušanbes ka kortereid.
Enamus kortereid on seal saadaval minimaalselt kuuks ajaks, aga leiab ka päeva kaupa. Julgen soovitada.
Ühesõnaga leidis meie sidemees Hassan üllatavalt mõistliku hinnaga päratu korteri otse südalinna nn. Moskovski dom'is. Kes Dušanbed teab, siis see asub kohaliku Twin Toweri vastas üle Rudaki bulvari. Uhke maja, kus elamine on staatusesümbol kohalikele, lisaks elab maja ees parkivate autode järgi otsustades seal ka üksjagu diplomaate. Eliitmaja.
Läksime 7. korrusel asuvat korterit vaatama. Trepikotta sisenedes oli juba tunda vinguhaisu ja peagi hakkasid ka karjuvad mehed trepist alla jooksma. Meie ootasime lifti, aga uudishimu sai võitu ja otsustasime jala üles minna, et vaadata, mis ja kui kõvasti põleb. Selle lühikese ajaga läks vinguhais oluliselt tugevamaks ja tark inimene Raigo otsustas alla jääda ja oodata, kuni suitsu vähemaks jääb.
Hassan väitis, et midagi hullu ei saa olla ning lihtsameelne nagu ma olen, läksin temaga koos üles. Korteris tingisime veidi hinna üle, aga saime kokkuleppele. Hassan läks oma üle tee asuvasse kontorisse wi-fi ruuterit tooma ning ma pidin ta ära ootama.
Hakkasin asju lahti pakkima ning kuskil 5 minuti pärast läksin uksele vaatama, kuidas vinguga lood on. Koridor oli tossust paks, ajas köhima ja virutasin ukse kinni. Läksin rõdule vaatama, mis värk on. Neljanda korruse koridori aknast tuli paksu musta suitsu. Trepikoja sissekäigu katusel lõõmas suur vaip, mille keegi oli aknast välja visanud.
Ühesõnaga ei pääsenud ma sealt seitsmendalt korruselt enam kuhugi – kuni tulekahju pole ära kustutatud. Kõõlusin aknal ja proovisin aru saada, kui kaua sellega läheb. Raigot polnud näha. Pärast selgus, et ta läks vaatama teisele poole maja, kus olid põleva korteri aknad. Seal oli ikka täielik möll olnud, tuleleegid lõid mitme meetri kaugusele akendest välja. Korter põles täiega.
Aga mina seda kõike ei teadnud. Mõtlesin, et ju mingid kaltsud põlevad, et kohe tulevad tuletõrjujad ja lõpetavad pulli ära.
Pidi tükk aega ootama, kuni hoovi sõitis esimene tuletõrjeauto. (Ega see lihtne polnud, sest hoov oli autosid muidugi täis pargitud.) Aga kus sa sellega, et oleks kustutama hakatud! Auto seisis mõnda aega, mehed jooksid ja siis… sõitis minema. Musta suitsu tuli aga järjest rohkem, meie korteri koridoris oli juba ka päris korralik ving. Elekter oli välja lülitatud. Hea, et väike taskulamp oli kaasas, selle abil nägi ikka liikuda.
Korjasin kõik meie asjad rõdule (kinnine, aga õnneks aknad käisid lahti) ja hakkasin juba kergelt närvi minema. Allah teab, millal ma siit minema saan. Erilist hirmu siiski polnud, sest aknad olid kõik lahti.
Umbes 20 minuti pärast ilmus tuletõrjeauto uuesti (esimene kord unustati vett võtta?) ja seekord läks ka kustutamiseks. Voolik lekkis muidugi nagu purskkaev, aga midagi sealt londist jõudis ilmselt ka põlevasse korterisse, sest 10-15 minuti pärast oli kõik ära kustutatud ja poole tunni pärast ka ving korterist ja koridorist nii palju kadunud, et sai vähemalt alla minna. Pärast käisime korterit vaatamas, see oli seest täiesti ära põlenud.
Raigo Pajula tegi põlengust ka väikse, aga väga iseloomuliku video
Jaanus Piirsalu blogi: kodu Allikas: Postimees
Ma ise tegin rõdult video sellest, mis toimus maja ees, kui välja toodi üks ära minestanud naine. Siit on ka hästi näha «eliitmaja» sisehoovi ja ümbrust.
Jaanus Piirsalu blogi: tulekahju Allikas: Postimees
Minu video peale jäi ka see, kuidas peale kustutamist tulid Raigole ligi mingid erariides mehed ja nõudsid talt fotode-videote ära kustutamist. Aga eks Raigo ole kaval ja kogenud.
Jaanus Piirsalu blogi: kahjutuli Allikas: Postimees
10.10
Olen võlgu lubatud jutustuse meie käigust Baljuvonis. Meie peamine eesmärk Tadžikistanis on uurida, kuidas tegelikult edeneb maailma kõrgeima tammiga (330 meetrit, kui peaks valmis saama) hüdroelektrijaama ehitamine Rogunis. Valmis saab see aga ja lahendab tadžikkide elektriprobleemid Allah teab millal.
Inimestel oleks aga vaja saada elektrit üsna kohe, sest raske on 21. sajandil ette kujutada elu nii, et suur osa aastast (sügisest kuni kevadeni) saad sa elektrit 4-8 tundi päevas. Tadžikistanis see nii aga on, välja arvatud pealinnas Dušanbes.
Baljuvonis käisime vaatamas, kuidas edeneb mini-HEJ jaamade ehitamise projekt. Sellega tegeleb seal Tadžiki valitsusväline organisatsioon nimega Bargi Sabs (tõlkes «Roheline leht»), keda aitab selles töös sakslaste Welt Hunger Hilfe.
Meil oli vaja sõita kišlakki nimega Shaidon, mis asus Baljuvonist 36 km kaugusel. Meie mõistes rajoonikeskusesse Baljuvoni viis lähimast suuremast linnast Dangara (kohaliku valitseja Emomali Rahmoni sünnikoht) kehv, Nõukogude ajal ehitatud, enamasti asfalteeritud tee. Vähemalt oli see aga sõidetav. Baljuvonist edasi lõppes aga tee ära.
Shaidoni sõit käis mööda suvel ära kuivanud jõe põhja. 36 km sõitsime täpselt kolm tundi. Rentisime selleks UAZiku, mis ongi ilmselt kõige õigem sõiduriist sellisel teel. (Teine levinud «takso» on seal Gaz-66 veok.) Ma ei hakka pikemalt kirjeldama, miks me sõitsime tervelt kolm tundi Tallinnast Koseni, vaadake parem Raigo Pajula videot sellest sõidust.
Jaanus Piirsalu blogi: jõgi Allikas: Postimees
Shaidon ise oli selline maailma-otsa kišlakk, nagu ma seda ette kujutasin. Siin poseerib kišlaki peaväljakul kohalik austatud mees:
Foto: Raigo Pajula
Kohapeal näidati meile kahte minielektrijaama. Üks neist oli 5 KW ja oli selleks, et kohalik puusepp saaks aastaringselt oma elektrilisi tööriistu kasutada ning teine oli 1 KW ja mõeldud selleks, et kohalik õmbleja saaks aastaringselt oma elektrilist õmblusmasinat kasutada. Mõlemad andsid 220 V. Ma kirjutan sellest projektist seoses Roguni-looga Postimehes peagi pikemalt. Kuid põhimõtteliselt kulutati mitu tuhat eurot selleks, et 2 perele sissetulek kindlustada. Abi seegi.
Tadžiki võimud on ise ka püüdnud sealkandis ehitada vähe suuremaid, ikka terveid kišlakke varustavaid hüdroelektrijaamu, aga ühel juhul projekteeriti veekogumise süsteem valesti ja teisel puhul unustati elektriliinid ehitada. Mõlemad seega seisavad.
Kõige rohkem hämmastust tekitas meis hoopis see, et Bargi Sabs teeb oma teise suunana kohalikele efektiivsemaid puuküttega ahjusid. See on päris mõtlemapanev, et kohalikud ei oska peale mitmesajandilist kogemust ehitada normaalseid ahje ning seda tuleb neile 21. sajandil õpetada!
Need on sellised saviahjud, millel kohalikud teevad süüa. Maju nad ahjudega ei küta, talvine külm aeg elatakse lihtsalt lõdisedes üle.
Söögitegemiseks mõeldud traditsiooniliste ahjudega on see probleem, et need lihtsalt raiskavad kuumust ning toidu jaoks kulub tohutult puid. Lisaks ajavad need tohutult suitsu sisse. Väga ebaefektiivsed ühesõnaga. Puudega on sealkandis aga juba suur probleem, sest metsik elanike juurdekasv (igas peres vähemalt alati 6-8 last, tihti rohkemgi) lihtsalt on metsad hävitanud.
Pealegi on söögitegemine ja ahjudega jamamine olnud alati naiste mure ning kohalikud mehed pole ahjuprobleemi kunagi tõsiselt võtnud.
Sellesama Shaidoni puusepa Ilhomi (kellele ehitati see mini-HEJ) juures seisis juba uus ahi ning ta rääkis, et kui varem kulus tema kaheksa lapsega pere jaoks ühe laari plovi tegemiseks viis kilo puid, siis efektiivsema ahjuga saab läbi juba viis korda vähema puuga. Ilhomi naine pidi igatahes väga rahul olema.
Foto: Raigo Pajula
Foto: Raigo Pajula
Ülemisel fotol on näha vahe vana, traditsioonilise ahju (vasakul) ja uue, efektiivsema ahju (paremal) vahel. vähemalt väliselt. Alumisel fotol näitab Ilhom meile uut ahju juba niiöelda tegevuses.
Bargi Sabs ei jaga ahje kohalikele tasuta, vaid müüb 300 somoni (umbes 32 eurot) eest. Kohalike jaoks on see tegelikult suur raha, paljude jaoks on see sealkandis enam-vähem kuusissetulek. Veendusime veelkord, et Tadžikistan on väga-väga vaene maa. Ja siis mõelge veel sellepeale, et 25 aastat tagasi elasime me nendega ühes riigis…
Selle vaesuse kirjeldamiseks on parim näide ilmselt Shaidoni haigla. Tegelikult on seda haiglaks muidugi raske nimetada.
Haigla peaarsti asetäitja Abdumutolib Rahmonov näitas meile oma valdusi: kolm palatit ja sünnitustuba. Palatites olid ainult reformpõhjaga raudvoodid, tumbad, kapp ja teekannud. Ja kõik! Ühes palatis seisis nurgas roostetanud tilgutihoidja.
Niiöelda sünnitustuba oli veel sürreaalsem. toas oli tavaline kirjutuslaud, günekoloogilise tooli moodi asi (millel siis võeti ka sünnitusi vastu) ning rauast, kohati roostetanud ja kõverate pulkadega titevoodi. Ei mingeid ravimikappe (kui ravimeid pole, siis pole muidugi ka kappi vaja) ega isegi kraani ja kraanikaussi! Aastas võetakse nii vastu 50-60 sünnitust.
Foto: Raigo Pajula
Foto: Raigo Pajula
Ülemisel fotol on palat ja alumisel «sünnitustuba» koos doktor Rahmonoviga.
Kindlasti tekib nüüd küsimus, et mis arstiabi sellises «haiglas» üldse saab anda. Rahmonov ütles, et nemad teevad ainult süste. Mingeid operatsioone seal teha muidugi ei saa. Ravimid praktiliselt puuduvad. Nägime ühel laual pakki malaariavastaseid vaktsiine. Raigo küsis üllatunult, et kas teil on siis siin malaaria? Peaarsti asetäitja vastas, et malaariat muidugi pole, aga kuna muid ravimeid pole, siis tehakse soovijatele malaaria-vastaseid süste. No et midagigi teha…
Kui on mingi vähegi raskem haigus või terviseviga, siis peab sõitma Baljuvoni, milleks tuleb rappuda kolm tundi mööda kive teel läbi jõepõhja. Ühesõnaga: vaene peab olema puruterve.
«Haigla» kolme arsti palk on 800 somonid (100 dollarit), peaarst saab 1200 somonid (150 dollarit). Arsti palk pidi niigi olema kaks korda kõrgem küla keskmisest sissetulekust.
06.10.
Miks tohib Tadžikis pidada pulmi vaid 3 tundi?
Oleme mõned päevad maal, Dušanbest 180 km kaugusel asuvas Baljuvoni väikelinnas (Hatloni oblast, pealinn Qurgan-Teppe, tuntud ka Nõuka-aegse nimega Kurgan-Tjube). Kes kaardi pealt tahab otsida, siis see jääb Dušanbest allpool asuvast Dangara linnast kirdesse.
Baljuvonis lõppevad teed ära. Õigemini viib siia 60 km kehva teed, aga Baljuvonist edasi mööda orgu saab põhimõtteliselt sõita vaid mööda jõesängi, kui see on enam-vähem kuiv. Õnneks suur osa aastast on see nii.
Näiteks meie käisime autoga 36 km kaugusel asuvas Shaidoni kišlakis. Kui seda sõitu millegagi võrrelda, siis ehk nii, et kui te kujutate ette ära kuivanud Väinamerd ning te peate mööda merepõhja Rohukülast Heltermaale sõitma. Ma kahjuks ei tea, kui kivine on Väinameri põhi, aga Suhobi jõe (tõlkes «punane vesi») säng oli küll selline, et kui iga rahnu saaks müüa kalliskivi hinnaga, siis piisaks ainult sellest 36 km lõigust, et teha kõigist Tadžiki elanikest miljonärid.
Baljuvonis endas elab paar tuhat elanikku, aga selle ümber on mägedes ja orgudes palju külasid ehk kišlakke, kus elab kokku kindlasti rohkem inimesi. Tavalises väikses kišlakis on nii kümne majapidamise ümber, aga elanikke võib ikkagi olla sada inimest. Keskmises tadžiki peres siinkandis on 6-8 last, aga räägiti ka, et 14-18 lapsega pered pole haruldased. Pluss ema-isa, vahest ka vanaemad-vanaisad ja tulebki ühes peres kümme inimest lõdvalt kokku.
Lastetegemisele ei pane siin loomulikult keegi kätt ette. Kui tüdruk või õigemini siinse arusaamise järgi juba noor naine saab 18 ehk on keskkooli ära lõpetanud, siis ta ka mehele pannakse. Selles küsimuses reeglina pikka juttu ei ole. Kui oled 21-aastane abielus naine, siis on sul tavaliselt juba kaks last.
Demograafiast saab – tegelikult on juba saamas – Tadžikistani jaoks suur probleem, mis mõjutab neid igas valdkonnas. Loomulikult ka väga meie põhiteemat vett.
Pulmadega on muide Tadžikistanis eriline lugu. Kuna see on noore inimese ja ka tema pere jaoks kõige olulisem sündmus, siis selle tähistamine on täitsa pöörane. Vaesemad pered hakkasid peo korraldamiseks isegi tuhandeid dollareid laenu võtma, mille tagasimaksmisega oldi pärast püsti hädas – eriti kui Allah õnnistas paljude poegadega. Peod läksid muudkui suuremaks, ühesõnaga läks rahvas pulmade pidamisega täiesti lolliks. Siis tegi Tadžiki valitsus sellise triki, et kehtestas pulmadele piirangu – kesta tohib pidu peale registreerimist maksimaalselt kolm tundi ning külalisi tohib olla maksimaalselt 150 inimest.
Linnades pidavat neid piiranguid rangelt jälgitama, vastavad ametnikud seisavad peaaegu vaat et kell peos ja teevad vajadusel trahve. Muidugi ka restoranid ise jälgivad ajapiirangut hoolega, sest kui kolm tundi on läbi, saab ühe pulmaseltskonna välja visata ja uue sisse lasta. Linnarestoranidele on seadus väga kasulik.
Sealsamas Baljuvonis sain aru, et maal nii rangelt piirangut ei jälgita. sest nagu üks kohalik ütles: «Kuidas ma ütlen sugulastele, et ära sina tule mu pulma!»
Sama mees rääkis, et tema pulmas oli mõned aastad tagasi 1000 külalist! Esiteks olevat tal sugulasi väga palju, teiseks oli ta kooliajal käinud neljas erinevas koolis ning ta kutsus kõik oma arvukad klassivennad koos peredega samuti peole. Piirangust pääsemise trikk on selles, et pulma mitteametliku osana korraldatakse kontsert, kuhu saab tulla igaüks.
Baljuvonis räägiti – ja ilmselt on sama reegel ka mujal Tadžikistanis maapiirkondades – et pulma korraldamine käib nii, et peigmees annab pruudile (ja tema perele) 2500 dollarit, mille eest peab too siis tegema kõik pulma ettevalmistused: ostma endale riided, ehted, korraldama söömingu jne. Peigmees pulmade korraldamisega praktiliselt kokku ei puutu.
Kuulsin ka sellist lugu, kuidas vaesemad pered laenavad pulmadeks kohalikust poest joogipoolist (limonaadist kuni alkoholini), mis pannakse peo ajal laudadele laiali. Kõik mis järgi jääb, viiakse poodi tagasi ning siis makstakse reaalselt ära joodud pudelite eest.
Väga vaene kant. Keskmised sissetulekud kohapeal on väga madalad. Kui Venemaal olid head ajad, siis käisid enamus mehi siit Venemaal tööl ja siis olid ka siin head ajad. Praegu on palkadega sellised lood, et koolis ja haiglas – kohalikes suuremates asutustes – on palgad 600-800 somoni (70-90 eurot) ja see määrab taseme ka muudele palkadele. Siin on tuhat somoni (115 eurot) juba väga korralik tasu.
Baljuvonis on internetiga suuri probleeme. Nii et homme jätkan samast kohast ja loodetavasti pikemalt.
Puude korjamine vähestest alles jäänud metsadest (üks näide demograafilise olukorra mõjust) on poiste igapäevane ülesanne, truu eesel kõigil abiks. Foto: Jaanus Piirsalu
04.10.
Kuidas sõita veendunult teadmata suunas ja Uber Dušanbe moodi
Tänase päeva kangelased on Dušanbe taksojuhid. Ei saa jätta neist rääkimata. Võõras linnas puutud tahes tahtmata taksojuhtidega alati palju kokku. Muidugi ei tohi teha seda viga, et hakkad taksojuhtide põhjal hindama ülejäänud tadžikke.
Taksosõit on Dušanbes kaunikesti odav. Kui oskad veenvalt kaubelda, siis saad praktiliselt igale poole, ka linna serva 10-15 somoniga, mis teeb 1,2-2 eurot.
Aga hinna üle kauplemine on kõige kergem asi. Keerulisemaks läheb siis, kui oled selgeks teinud kuhu tahad, hinnas kokku leppinud ja sisse istunud.
Taksojuht kimab minema mingis suunas, aga hiljemalt viie minuti pärast hakkab küsima, et mis koht see täpsemalt oligi, kuhu sa tahad sõita ning kas sa tead, kus see asub. Ega siis ükski lugupidav taksojuht (õigemini suvaline mees autoroolis) ei tunnista sulle, et tal tegelikult pole aimugi, kuhu on vaja sõita.
Ja siis hakkab pihta – iga suvalise auto juures peetakse kinni, aken keritakse alla (loomulikult juhi kõrvalistujapoolne) ning siis hakkab kisa saatel üle sinu pea ilge arutamine teiste autojuhtidega, et mis koht see selline on. Vahepeal vaatavad kõik sinu poole küsivalt ja sa pead püüdlikult uuesti seletama, kuhu sa tahad sõita. siis algab jälle karjudes seletamine ja kätega vehkimine: osad näitavad ühele poole, samal ajal kui teised vehivad veendunult vastassuunas.
Niimoodi peatutakse mitu korda. Samal ajal seletab «taksojuht» üle muusika karjudes, et mida tema kõik mõtles, kui ma rääkisin, kuhu ma tahan sõita. Et kuidas tal vanaema kunagi elas kuskil seal, aga seda kohta enam pole, eriti pärast seda kui tema sõber Vafo abiellus ning tal sündis poeg, kes on nüüd juba 18-aastane ning plaanib abielluda ning on üldse vohh! selline kutt.
See ei puuduta muidugi kuidagi enam minu sihtkohta, aga see pole enam tähtis.
Nüüd me oleme juba ära õppinud, et kui «taksojuht» on 5 minutit sihitult tiirutanud ja vähemalt kahel korral sama lollide kolleegide käest teed küsinud, siis me lihtsalt astume «taksost» välja ja hakkame uut otsima. Vahel olemegi leidnud asjalikuma juhi.
Oleme õppinud juba vältima nooremapoolseid «taksojuhte», sest need ei saa reeglina vene keelest eriti aru. Koolis pole õppinud ega Venemaal tööl käinud. Kurb tõsiasi, mida juba 2008 aastal Kesk-Aasias reisides märkasin: nooremad ei oska mitte mingeid keeli.
Lisaks avastasime, et juhtidel on raskusi arusaamisega paaris- ja paaritutest numbritest. Täna juhtus kaks korda, et andsime juhile konkreetse aadressi, sõidame. Meile vajalik maja on paarisnumbriline ja asub vasakut kätt, aga juht uurib püüdlikult paremal pool asuvaid paarituid numbreid.
Seletame, et kuule mees, meie maja on paarisnumber ja sellepärast ei saa asuda paremal. Noogutab, nagu nad kõik siin, ja jätkab otsimist ikka seal. Lööme käega, sõidame edasi ja natukese aja pärast hakkabki taksojuht hädaldama, et kuulge, pole siin sellise numbriga maja!! No ei ole ju! Täielik lollide kooli tunne.
Oleme siiski igale poole peale selliseid seiklusi kohale jõudnud, vahest küll isegi pooletunnise hilinemisega, aga õnneks ei tee ka kohalikud ametnikud ajast siin suuremat numbrit.
Dušanbes on nähtus, mille me Raigoga ristisime Dušanbe Uberiks. Linna levinuim ühistransport on vanad head maršrutkad. aga lisaks neile sõidavad ka suvalised tüübid sõiduautodega sama liini, panevad esiklaasile marsruuttakso numbri ning korjavad inimesi peale veidi kõrgema hinna eest. Näiteks paned autole klaasi alla number 2 ja sõidad number 2 maršrutkaga sama liini. Kui tavaline «kutsikas» maksab 1 somoni (12 eurosenti), siis sellised kohaliku Uberi-mehed võtavad 3 somoni (36 eurosenti).
Tallinnas näeks see välja nii, et ma hakkaks oma autoga sõitma mööda 4. trollibussi liini Mustamäelt kesklinna ja tagasi. Paneks oma autole esiklaasi alla suurelt nr 4 ning korjaks peatusest auto täis, igaüks maksaks mulle 2 eurot ning nad saavad igal poole maha minna, kus tahavad, aga rangelt mööda trolliliini pidi. Ja muudkui uhaks edasi-tagasi.
Me võtsime paar korda sellise «liinitakso». Ja siis juhtus ka sedagi, et kui meil oli vaja sõita tegelikult mujale kui «liin» ette nägi ja et me olime ikkagi maksujõulised kliendid, siis andis taksojuht teistele sõitjatele raha tagasi ja nad, vaesekesed, visati lihtsalt «taksost» välja.
Veidi ka kohalikust kodanikuühiskonnast.
Rääkisime ühe sel teemal targa inimesega. Tema väide oli konkreetne – Tadžikistanis käib nagu paljudes endistes NSV Liidu autoritaarsetes riikides teadlik kodanikuühiskonna väljasuretamine.
Tadžikistanis pidi olema suurusjärgus 2000 meie mõistes MTÜd, aga enamus neist liigub sulgemise suunas. Pole mõtet tegutseda, sest pole raha, tegevus on raskendatud ning võimude suhtumine väga negatiivne, eriti regioonides. Kõigiti pidi olema tunda, et võimud kahtlustavad just kodanikuorganisatsioone müütilise «värvilise revolutsiooni» ettevalmistamises.
Peamised tegutsevad MTÜd pidid olema hariduse ja tervishoiu valdkonnas, kuna need tegutsevad poliitikast võimalikult kaugel. Aga õiguskaitse, sooküsimused, meediavabadus – need on alad, kus tegutsev MTÜ võib olla kindel, et enam kaua olla neid ei lasta.
Eesti välisministeerium muide toetab ka rahaliselt MTÜde tegevust Tadžikistanis. Minu üleskutsele vastas Margit Säre Peipsi Koostöö Keskusest, kes saatis infot projektide kohta Pamiirides, mida välisministeerium läbi nende rahastab.
Praegu lõpetavad peipsilased projekti «Kogukonnapõhine naisettevõtlus Tadžikistanis – Lääne-Pamiiri rahvuslike käsitöötoodete arendamine». Enne seda oli aastatel 2014-2015 projekt «Lääne-Pamiiri loodustoodete ja ökoturismi sektori areng – kogukonnapõhise naiste väikeettevõtluse toetamine Tadžikistanis».
Eelmise aasta novembris osalesid Pamiiri käsitöötootjad näiteks Mardilaadal Tallinnas, toimus Pamiiri käsitöö töötuba ja Tadžiki õhtu Tartus. Lisaks on praeguse projekti raames toimunud turundustegevusi. Peipsi Koostöö Keskus on Pamiiri naiskooperatiivile ostnud villa kraasimis, ketramis- ja ka tikkimismasina.
(Keda huvitab, siis siit saab rohkem infot: http://www.ctc.ee/kaimasolevad-projektid/naiste-vaikeettevotluse-toetamine-tadikistanis).
03.10.
Vaene riik, kallis internet
Astun Dušanbe lennujaamast välja ja tahan suitsu ette panna. «Ära seda küll tee, miilits teeb sulle trahvi siin,» hoiatab hoolitsevalt mulle külge kleepunud kohalik taksojuht.
«Õues ei tohi suitsu teha?» imestan. «Lennujaamas ei tohi meil!» kinnitab ta. «Näe, mine sinna nurga taha.» Imelik on seda vaadata, aga tõepoolest isegi ükski taksojuht ei tee lennujaama ees suitsu.
Sada meetrit eemal leian nurga tagant klassist putka, kus tohib suitseda. Pime, vihma sajab, mitte ühte inimest pole näha. Kirun isegi Euroopast karmimat suhtumist, aga kuulekalt lähen sisse. Esimene mulje Tadžikistanist on siis selline – tervist hindav maa.
Kuigi Tadžikistan oli meie pikaaegne saatusekaaslane Nõukogude Liidus, siis ma kahtlustan, et ega väga paljud Eestis selle maailma ühe mägisema maa (Pamiirid - maailma katus!) edasise käekäiguga viimase 25 aasta jooksul kursis pole.
Niisiis, Tadžikistan on tänaseks kõige vaesem riik endise Nõukogude Liidu 15 vabariigist. Maailmapanga andmetel oli nende GDP per capita eelmisel aastal 925 dollarit ehk 824 eurot (aga ega Kõrgõzstan neid väga palju ei edesta oma 1100 dollariga).
Ma arvan, et võib öelda küll – iseseisvus tabas seda 7,5 miljoni elanikuga riiki 1991 aasta sügisel nagu välk selgest taevast. Tadžikistani majandus ega sotsiaalne süsteem ei olnud kuidagi mõeldud iseseisvalt hakkama saamiseks.
Kõlab karmilt, aga Nõukogude aeg oli Tadžikistani inimeste elatustaseme jaoks suhteliselt hea ja läheb veel hulk maad, kuni selleni tagasi jõutakse. Kõige hullem oli ilmselt totaalne ajude äravool peale sunnitud iseseisvust. Kui venelased riigist 1990ndate algul massiliselt lahkusid, siis sellega kadus riigist ka väga suur osa intellektuaalsest võimekusest.
Balti riike sõimab Venemaa nagu jaksab venelaste väidetava tagakiusamise eest, aga meie venelased ei ole kunagi Eestist massiliselt ära sõitnud. Tadžikistani elanikest moodustasid 1980ndatel venelased üle kümne protsendi, tänaseks on neid siis jäänud napilt üks protsent.
Venelaste Tadžikistanist lahkumise, õigemini põgenemise, peamine põhjus oli pärast iseseisvumist puhkenud kodusõda. Tadžikistan elas üle endise NSVL Liidu vabariikidest kõige karmima kodusõja (Moldovas ja Gruusias oli see kõik suurusjärgu võrra väiksem). Ainuüksi 1993. aasta kevadel hukkus Tadžikistani kodusõjas erinevatel hinnangutel 50-100 000 inimest, aga täpset arvu ei tea keegi. Oma kodudest olid sunnitud põgenema ligi miljon inimest. Lõppes konflikt alles 1997. aastal.
Kodusõja põhjus oli vastaseis ühelt poolt nõujaaegse kommunistliku partei endiste juhtivate tegelaste ning teiselt poolt kohaliku Rahvarinde ja islamiliikumiste vahel. Umbes nagu Eestis oleks hakanud 1991. aastal kodusõda Moskvast naasnud Karl Vaino ja Edgar Savisaare pooldajate vahel.
Sõja tulemusena tuli võimule endine sovhoosijuht Emomali Rahmon (siis veel Rahmonov), kes püsib Tadžikistani presidendina siiani. Peale Usbeki diktaatori Karimovi surma on suhteliselt noor, 63-aastane Rahmon nüüd Kasahhi presidendi Nursultan Nazarbajevi (tema on 76-aastane) järel kõige kauem pukis püsinud Kesk-Aasia valitseja.
Kui 1990ndate lõpus isegi paistis, et Tadžikistanist võib peale kodusõda saada isegi mingi määral demokraatlik riik, siis täna on see selgelt autoritaarne maa, kus presidendi sõna on A ja O.
Rahmon kannab ametlikku tiitlit «Rahu ja rahvusliku ühtsuse rajaja, rahvuslik liider».
Lendasin Dušanbesse kohaliku lennufirma Somon Air lennukiga. Lennufirma pardaajakiri algas 15-leheküljelise reportaažiga, millega tegeles ja kus käis eelmisel kuul Rahmon. Läbi teksti oli seejuures kõikjal see tiitel tema nime ees pikalt välja kirjutatud. «Rahu ja rahvusliku ühtsuse rajaja, rahvuslik liider Emomali Rahmon tegi seda ja käis seal».
Selge see, et kõik vähegi tähtsamad ametid riigis jagatakse mitte inimeste oskuste järgi, vaid vastavalt läheduse astmele rahvuslikule liidrile. Rahmoni mõlemad pojad töötavad juhtivatel kohtadel presidendi administratsioonis ja tema tütar on parlamendi üks juhte. Hiljuti muudeti põhiseadust spetsiaalselt nii, et tema vanim poeg saaks järgmistel presidendivalimistel kandideerida.
Põgusa mulje põhjal tundub, et valdav enamus kohalikke on vaatamata vaesusele sellega üsna rahul. Põhiline põhjendus on, et peaasi, et poleks enam sõda. 1990ndad on inimestel hästi meeles, kui verepulmi korraldati otse Dušanbes kesklinnas. Mõnes mõttes meenutab selline suhtumine mulle hulga rohkem tuttavat Venemaad, kus on ju ka üldine suhtumine Putini valitsemisesse: olgu mis on, aga peaasi, et ei tuleks tagasi 1990ndate kaost.
Poolepäevase Dušanbes viibimise peamine üllatav mulje on see, kui kallis on sellel vaesel maal internet. Üürisime täiesti kesklinnas korteri (100-ruudune heas korras korter eliitmajas maksab 50 dollarit öö. Dušanbes pole kerge leida viisakat elamist). Tahtsime kindlasti sellist, kus oleks ka wi-fi. Leidsime, et internet maksab 10 dollarit päev!! Eestis saab sama hinnaga sisuliselt kuuks ajaks koju interneti.
Minu väga nõutu näo peale seletas kortereid üüriva firma esindaja, et «meil ongi siin internet kallis, sest meil endal ei ole internetti, see tuleb kõik Hiina kaudu».
Kui nüüd midagi positiivset leida, siis viisa saamine on võrreldes mu eelmise reisiga siia 2008 aastal ning võrreldes teiste -stanidega tehtud imelihtsaks. Seda saab teha interneti (!) teel ning see võtab aega ainult ühe päeva. Maksab viisa, tõsi küll, 50 dollarit. (Kui tahad Pamiiridesse minna, siis lausa 70 dollarit.)
Ehk on see põhjus, miks ÜRO Travel Barometer'i andmetel oli Tadžikistan kõige kiiremini kasvav turismi sihtpunkt maailmas Paraguay järel. (Kolmas on Jaapan, neljas üliväike, 1109 elanikuga Okeaania saareriik Niue ja viies Island.)
Ülemisel fotol on Tadžikistanile iseloomulik, mägine vaade Dušanbe lähedalt. Isegi Dušanbe asub üle 800 meetri kõrgusel merepinnast.
Teisel fotol on kodune, rukkililledega tass Dušanbe kohvikust.
Foto: Jaanus Piirsalu
Foto: Jaanus Piirsalu
Jaanus Piirsalu Kesk-Aasia blogi
Konfliktid vee pärast on maailmas kasvav probleem ning Kesk-Aasia vabariigid kujutavad endast tulevikumurede jaoks head näidet. Reisi ajal peab Jaanus Piirsalu koos fotograaf Raigo Pajulaga blogi, milles nad jutustavad kolme vabariigi igapäevaelust.
Kindlasti on paljudele Eestis huvitav teada, mis on saanud elust nendes riikides, sest me kuulusime 50 aastat koos Nõukogude Liitu, kuigi meil oli väga vähe ühist.
Jaanus Piirsalu ootab meilile jaanus.piirsalu@gmail.com igasugust informatsiooni Kesk-Aasias elavatest ja seal elanud eestlastest või Eestiga seotud inimestest, Eestiga ja Eesti inimestega kuidagigi seotud kohtadest Kesk-Aasias ning Eesti elanike huvitavaid mälestusi Kesk-Aasiast Nõukogude ajast või ka hilisemast.
Blogi täieneb jooksvalt.
Jaanus Piirsalu ja Raigo Pajula sõit toimub koostöös MTÜ Mondoga osana Euroopa Komisjoni poolt rahastatavast projektist Media4Development.


description: Dresdenisse Saksamaa taasühinemise pidustustele saabunud kantsler Angela Merkelit tervitasid vilekoor ja hüüded «Kasi minema!»

title: Merkelit tervitas Dresdenis vilekoor

fasttext_language: et


description: Soome kaitseminister Jussi Niinistö näeb Vene sõjalaevade Läänemerele saatmises jõudemonstratsiooni.

title: Soome: Vene sõjalaevad Läänemerel on jõudemonstratsioon

maintext:
«Tõlgendaksin seda nii, et Venemaa tahab näidata, et suudab projitseerida erinevatesse maailma osadesse erinevat sõjalist võimekust ja näidata nii end ülemaailmse toimijana, nagu oli omal ajal Nõukogude Liit,» ütles Niinistö parlamendis.
Teiseks põhjuseks võib Niinistö sõnul olla Venemaa soov katsetada sõjalaevade liikumist ookeanidel.
Euroopa internetiportaalid kirjutasid nädala alguses, et tiibrakettidega Kalibr-NK relvastatud Musta mere laevastiku väikesed raketilaevad Serpuhhov ja Zeljonõi Dol on jõudnud Põhjamerele ja võivad edasi siirduda Läänemerele.
Peaminister Juha Sipilä sõnul osutab aluste suundumine Läänemerele aktiivsuse ja samas ka pingete suurenemisele piirkonnas.
«Selle kohta on olnud erinevates seostes märke juba varem ja lennuliikluse aspektist juba aasta aega,» ütles Sipilä, kelle sõnul ei ole sõjalaevade Läänemerele saatmine üllatav.
Niinistö ütles kolmapäeval, et tema arvates ei muuda alused Läänemere sõjalis-poliitilist julgeolekuolukorda, mis on olnud pinev juba mõnda aega.
«Olukord on olnud pinev juba Krimmi annekteerimisest saadik, selles ei ole iseenesest midagi uut.»
Nii Niinistö kui Sipilä kinnitavad, et soomlastel ei tarvitse muretseda.


description: Postimehe ajakirjanik Jaanus Piirsalu sõidab alates 3. oktoobrist kaks nädalat ringi Kesk-Aasia vabariikides Tadžikistanis, Kõrgõzstanis ja Kasahstanis, et kirjutada koostöös MTÜ Mondoga reportaaže sealse regiooni veeprobleemidest.

title: Jaanus Piirsalu Kesk-Aasia blogi: pulmapidu Tadžikistani moodi

maintext:
06.10.
Miks tohib Tadžikis pidada pulmi vaid 3 tundi?
Oleme mõned päevad maal, Dušanbest 180 km kaugusel asuvas Baljuvoni väikelinnas (Hatloni oblast, pealinn Qurgan-Teppe, tuntud ka Nõuka-aegse nimega Kurgan-Tjube). Kes kaardi pealt tahab otsida, siis see jääb Dušanbest allpool asuvast Dangara linnast kirdesse.
Baljuvonis lõppevad teed ära. Õigemini viib siia 60 km kehva teed, aga Baljuvonist edasi mööda orgu saab põhimõtteliselt sõita vaid mööda jõesängi, kui see on enam-vähem kuiv. Õnneks suur osa aastast on see nii.
Näiteks meie käisime autoga 36 km kaugusel asuvas Shaidoni kišlakis. Kui seda sõitu millegagi võrrelda, siis ehk nii, et kui te kujutate ette ära kuivanud Väinamerd ning te peate mööda merepõhja Rohukülast Heltermaale sõitma. Ma kahjuks ei tea, kui kivine on Väinameri põhi, aga Suhobi jõe (tõlkes «punane vesi») säng oli küll selline, et kui iga rahnu saaks müüa kalliskivi hinnaga, siis piisaks ainult sellest 36 km lõigust, et teha kõigist Tadžiki elanikest miljonärid.
Baljuvonis endas elab paar tuhat elanikku, aga selle ümber on mägedes ja orgudes palju külasid ehk kišlakke, kus elab kokku kindlasti rohkem inimesi. Tavalises väikses kišlakis on nii kümne majapidamise ümber, aga elanikke võib ikkagi olla sada inimest. Keskmises tadžiki peres siinkandis on 6-8 last, aga räägiti ka, et 14-18 lapsega pered pole haruldased. Pluss ema-isa, vahest ka vanaemad-vanaisad ja tulebki ühes peres kümme inimest lõdvalt kokku.
Lastetegemisele ei pane siin loomulikult keegi kätt ette. Kui tüdruk või õigemini siinse arusaamise järgi juba noor naine saab 18 ehk on keskkooli ära lõpetanud, siis ta ka mehele pannakse. Selles küsimuses reeglina pikka juttu ei ole. Kui oled 21-aastane abielus naine, siis on sul tavaliselt juba kaks last.
Demograafiast saab – tegelikult on juba saamas – Tadžikistani jaoks suur probleem, mis mõjutab neid igas valdkonnas. Loomulikult ka väga meie põhiteemat vett.
Pulmadega on muide Tadžikistanis eriline lugu. Kuna see on noore inimese ja ka tema pere jaoks kõige olulisem sündmus, siis selle tähistamine on täitsa pöörane. Vaesemad pered hakkasid peo korraldamiseks isegi tuhandeid dollareid laenu võtma, mille tagasimaksmisega oldi pärast püsti hädas – eriti kui Allah õnnistas paljude poegadega. Peod läksid muudkui suuremaks, ühesõnaga läks rahvas pulmade pidamisega täiesti lolliks. Siis tegi Tadžiki valitsus sellise triki, et kehtestas pulmadele piirangu – kesta tohib pidu peale registreerimist maksimaalselt kolm tundi ning külalisi tohib olla maksimaalselt 150 inimest.
Linnades pidavat neid piiranguid rangelt jälgitama, vastavad ametnikud seisavad peaaegu vaat et kell peos ja teevad vajadusel trahve. Muidugi ka restoranid ise jälgivad ajapiirangut hoolega, sest kui kolm tundi on läbi, saab ühe pulmaseltskonna välja visata ja uue sisse lasta. Linnarestoranidele on seadus väga kasulik.
Sealsamas Baljuvonis sain aru, et maal nii rangelt piirangut ei jälgita. sest nagu üks kohalik ütles: «Kuidas ma ütlen sugulastele, et ära sina tule mu pulma!»
Sama mees rääkis, et tema pulmas oli mõned aastad tagasi 1000 külalist! Esiteks olevat tal sugulasi väga palju, teiseks oli ta kooliajal käinud neljas erinevas koolis ning ta kutsus kõik oma arvukad klassivennad koos peredega samuti peole. Piirangust pääsemise trikk on selles, et pulma mitteametliku osana korraldatakse kontsert, kuhu saab tulla igaüks.
Baljuvonis räägiti – ja ilmselt on sama reegel ka mujal Tadžikistanis maapiirkondades – et pulma korraldamine käib nii, et peigmees annab pruudile (ja tema perele) 2500 dollarit, mille eest peab too siis tegema kõik pulma ettevalmistused: ostma endale riided, ehted, korraldama söömingu jne. Peigmees pulmade korraldamisega praktiliselt kokku ei puutu.
Kuulsin ka sellist lugu, kuidas vaesemad pered laenavad pulmadeks kohalikust poest joogipoolist (limonaadist kuni alkoholini), mis pannakse peo ajal laudadele laiali. Kõik mis järgi jääb, viiakse poodi tagasi ning siis makstakse reaalselt ära joodud pudelite eest.
Väga vaene kant. Keskmised sissetulekud kohapeal on väga madalad. Kui Venemaal olid head ajad, siis käisid enamus mehi siit Venemaal tööl ja siis olid ka siin head ajad. Praegu on palkadega sellised lood, et koolis ja haiglas – kohalikes suuremates asutustes – on palgad 600-800 somoni (70-90 eurot) ja see määrab taseme ka muudele palkadele. Siin on tuhat somoni (115 eurot) juba väga korralik tasu.
Baljuvonis on internetiga suuri probleeme. Nii et homme jätkan samast kohast ja loodetavasti pikemalt.
Puude korjamine vähestest alles jäänud metsadest (üks näide demograafilise olukorra mõjust) on poiste igapäevane ülesanne, truu eesel kõigil abiks. Foto: Jaanus Piirsalu
04.10.
Kuidas sõita veendunult teadmata suunas ja Uber Dušanbe moodi
Tänase päeva kangelased on Dušanbe taksojuhid. Ei saa jätta neist rääkimata. Võõras linnas puutud tahes tahtmata taksojuhtidega alati palju kokku. Muidugi ei tohi teha seda viga, et hakkad taksojuhtide põhjal hindama ülejäänud tadžikke.
Taksosõit on Dušanbes kaunikesti odav. Kui oskad veenvalt kaubelda, siis saad praktiliselt igale poole, ka linna serva 10-15 somoniga, mis teeb 1,2-2 eurot.
Aga hinna üle kauplemine on kõige kergem asi. Keerulisemaks läheb siis, kui oled selgeks teinud kuhu tahad, hinnas kokku leppinud ja sisse istunud.
Taksojuht kimab minema mingis suunas, aga hiljemalt viie minuti pärast hakkab küsima, et mis koht see täpsemalt oligi, kuhu sa tahad sõita ning kas sa tead, kus see asub. Ega siis ükski lugupidav taksojuht (õigemini suvaline mees autoroolis) ei tunnista sulle, et tal tegelikult pole aimugi, kuhu on vaja sõita.
Ja siis hakkab pihta – iga suvalise auto juures peetakse kinni, aken keritakse alla (loomulikult juhi kõrvalistujapoolne) ning siis hakkab kisa saatel üle sinu pea ilge arutamine teiste autojuhtidega, et mis koht see selline on. Vahepeal vaatavad kõik sinu poole küsivalt ja sa pead püüdlikult uuesti seletama, kuhu sa tahad sõita. siis algab jälle karjudes seletamine ja kätega vehkimine: osad näitavad ühele poole, samal ajal kui teised vehivad veendunult vastassuunas.
Niimoodi peatutakse mitu korda. Samal ajal seletab «taksojuht» üle muusika karjudes, et mida tema kõik mõtles, kui ma rääkisin, kuhu ma tahan sõita. Et kuidas tal vanaema kunagi elas kuskil seal, aga seda kohta enam pole, eriti pärast seda kui tema sõber Vafo abiellus ning tal sündis poeg, kes on nüüd juba 18-aastane ning plaanib abielluda ning on üldse vohh! selline kutt.
See ei puuduta muidugi kuidagi enam minu sihtkohta, aga see pole enam tähtis.
Nüüd me oleme juba ära õppinud, et kui «taksojuht» on 5 minutit sihitult tiirutanud ja vähemalt kahel korral sama lollide kolleegide käest teed küsinud, siis me lihtsalt astume «taksost» välja ja hakkame uut otsima. Vahel olemegi leidnud asjalikuma juhi.
Oleme õppinud juba vältima nooremapoolseid «taksojuhte», sest need ei saa reeglina vene keelest eriti aru. Koolis pole õppinud ega Venemaal tööl käinud. Kurb tõsiasi, mida juba 2008 aastal Kesk-Aasias reisides märkasin: nooremad ei oska mitte mingeid keeli.
Lisaks avastasime, et juhtidel on raskusi arusaamisega paaris- ja paaritutest numbritest. Täna juhtus kaks korda, et andsime juhile konkreetse aadressi, sõidame. Meile vajalik maja on paarisnumbriline ja asub vasakut kätt, aga juht uurib püüdlikult paremal pool asuvaid paarituid numbreid.
Seletame, et kuule mees, meie maja on paarisnumber ja sellepärast ei saa asuda paremal. Noogutab, nagu nad kõik siin, ja jätkab otsimist ikka seal. Lööme käega, sõidame edasi ja natukese aja pärast hakkabki taksojuht hädaldama, et kuulge, pole siin sellise numbriga maja!! No ei ole ju! Täielik lollide kooli tunne.
Oleme siiski igale poole peale selliseid seiklusi kohale jõudnud, vahest küll isegi pooletunnise hilinemisega, aga õnneks ei tee ka kohalikud ametnikud ajast siin suuremat numbrit.
Dušanbes on nähtus, mille me Raigoga ristisime Dušanbe Uberiks. Linna levinuim ühistransport on vanad head maršrutkad. aga lisaks neile sõidavad ka suvalised tüübid sõiduautodega sama liini, panevad esiklaasile marsruuttakso numbri ning korjavad inimesi peale veidi kõrgema hinna eest. Näiteks paned autole klaasi alla number 2 ja sõidad number 2 maršrutkaga sama liini. Kui tavaline «kutsikas» maksab 1 somoni (12 eurosenti), siis sellised kohaliku Uberi-mehed võtavad 3 somoni (36 eurosenti).
Tallinnas näeks see välja nii, et ma hakkaks oma autoga sõitma mööda 4. trollibussi liini Mustamäelt kesklinna ja tagasi. Paneks oma autole esiklaasi alla suurelt nr 4 ning korjaks peatusest auto täis, igaüks maksaks mulle 2 eurot ning nad saavad igal poole maha minna, kus tahavad, aga rangelt mööda trolliliini pidi. Ja muudkui uhaks edasi-tagasi.
Me võtsime paar korda sellise «liinitakso». Ja siis juhtus ka sedagi, et kui meil oli vaja sõita tegelikult mujale kui «liin» ette nägi ja et me olime ikkagi maksujõulised kliendid, siis andis taksojuht teistele sõitjatele raha tagasi ja nad, vaesekesed, visati lihtsalt «taksost» välja.
Veidi ka kohalikust kodanikuühiskonnast.
Rääkisime ühe sel teemal targa inimesega. Tema väide oli konkreetne – Tadžikistanis käib nagu paljudes endistes NSV Liidu autoritaarsetes riikides teadlik kodanikuühiskonna väljasuretamine.
Tadžikistanis pidi olema suurusjärgus 2000 meie mõistes MTÜd, aga enamus neist liigub sulgemise suunas. Pole mõtet tegutseda, sest pole raha, tegevus on raskendatud ning võimude suhtumine väga negatiivne, eriti regioonides. Kõigiti pidi olema tunda, et võimud kahtlustavad just kodanikuorganisatsioone müütilise «värvilise revolutsiooni» ettevalmistamises.
Peamised tegutsevad MTÜd pidid olema hariduse ja tervishoiu valdkonnas, kuna need tegutsevad poliitikast võimalikult kaugel. Aga õiguskaitse, sooküsimused, meediavabadus – need on alad, kus tegutsev MTÜ võib olla kindel, et enam kaua olla neid ei lasta.
Eesti välisministeerium muide toetab ka rahaliselt MTÜde tegevust Tadžikistanis. Minu üleskutsele vastas Margit Säre Peipsi Koostöö Keskusest, kes saatis infot projektide kohta Pamiirides, mida välisministeerium läbi nende rahastab.
Praegu lõpetavad peipsilased projekti «Kogukonnapõhine naisettevõtlus Tadžikistanis – Lääne-Pamiiri rahvuslike käsitöötoodete arendamine». Enne seda oli aastatel 2014-2015 projekt «Lääne-Pamiiri loodustoodete ja ökoturismi sektori areng – kogukonnapõhise naiste väikeettevõtluse toetamine Tadžikistanis».
Eelmise aasta novembris osalesid Pamiiri käsitöötootjad näiteks Mardilaadal Tallinnas, toimus Pamiiri käsitöö töötuba ja Tadžiki õhtu Tartus. Lisaks on praeguse projekti raames toimunud turundustegevusi. Peipsi Koostöö Keskus on Pamiiri naiskooperatiivile ostnud villa kraasimis, ketramis- ja ka tikkimismasina.
(Keda huvitab, siis siit saab rohkem infot: http://www.ctc.ee/kaimasolevad-projektid/naiste-vaikeettevotluse-toetamine-tadikistanis).
03.10.
Vaene riik, kallis internet
Astun Dušanbe lennujaamast välja ja tahan suitsu ette panna. «Ära seda küll tee, miilits teeb sulle trahvi siin,» hoiatab hoolitsevalt mulle külge kleepunud kohalik taksojuht.
«Õues ei tohi suitsu teha?» imestan. «Lennujaamas ei tohi meil!» kinnitab ta. «Näe, mine sinna nurga taha.» Imelik on seda vaadata, aga tõepoolest isegi ükski taksojuht ei tee lennujaama ees suitsu.
Sada meetrit eemal leian nurga tagant klassist putka, kus tohib suitseda. Pime, vihma sajab, mitte ühte inimest pole näha. Kirun isegi Euroopast karmimat suhtumist, aga kuulekalt lähen sisse. Esimene mulje Tadžikistanist on siis selline – tervist hindav maa.
Kuigi Tadžikistan oli meie pikaaegne saatusekaaslane Nõukogude Liidus, siis ma kahtlustan, et ega väga paljud Eestis selle maailma ühe mägisema maa (Pamiirid - maailma katus!) edasise käekäiguga viimase 25 aasta jooksul kursis pole.
Niisiis, Tadžikistan on tänaseks kõige vaesem riik endise Nõukogude Liidu 15 vabariigist. Maailmapanga andmetel oli nende GDP per capita eelmisel aastal 925 dollarit ehk 824 eurot (aga ega Kõrgõzstan neid väga palju ei edesta oma 1100 dollariga).
Ma arvan, et võib öelda küll – iseseisvus tabas seda 7,5 miljoni elanikuga riiki 1991 aasta sügisel nagu välk selgest taevast. Tadžikistani majandus ega sotsiaalne süsteem ei olnud kuidagi mõeldud iseseisvalt hakkama saamiseks.
Kõlab karmilt, aga Nõukogude aeg oli Tadžikistani inimeste elatustaseme jaoks suhteliselt hea ja läheb veel hulk maad, kuni selleni tagasi jõutakse. Kõige hullem oli ilmselt totaalne ajude äravool peale sunnitud iseseisvust. Kui venelased riigist 1990ndate algul massiliselt lahkusid, siis sellega kadus riigist ka väga suur osa intellektuaalsest võimekusest.
Balti riike sõimab Venemaa nagu jaksab venelaste väidetava tagakiusamise eest, aga meie venelased ei ole kunagi Eestist massiliselt ära sõitnud. Tadžikistani elanikest moodustasid 1980ndatel venelased üle kümne protsendi, tänaseks on neid siis jäänud napilt üks protsent.
Venelaste Tadžikistanist lahkumise, õigemini põgenemise, peamine põhjus oli pärast iseseisvumist puhkenud kodusõda. Tadžikistan elas üle endise NSVL Liidu vabariikidest kõige karmima kodusõja (Moldovas ja Gruusias oli see kõik suurusjärgu võrra väiksem). Ainuüksi 1993. aasta kevadel hukkus Tadžikistani kodusõjas erinevatel hinnangutel 50-100 000 inimest, aga täpset arvu ei tea keegi. Oma kodudest olid sunnitud põgenema ligi miljon inimest. Lõppes konflikt alles 1997. aastal.
Kodusõja põhjus oli vastaseis ühelt poolt nõujaaegse kommunistliku partei endiste juhtivate tegelaste ning teiselt poolt kohaliku Rahvarinde ja islamiliikumiste vahel. Umbes nagu Eestis oleks hakanud 1991. aastal kodusõda Moskvast naasnud Karl Vaino ja Edgar Savisaare pooldajate vahel.
Sõja tulemusena tuli võimule endine sovhoosijuht Emomali Rahmon (siis veel Rahmonov), kes püsib Tadžikistani presidendina siiani. Peale Usbeki diktaatori Karimovi surma on suhteliselt noor, 63-aastane Rahmon nüüd Kasahhi presidendi Nursultan Nazarbajevi (tema on 76-aastane) järel kõige kauem pukis püsinud Kesk-Aasia valitseja.
Kui 1990ndate lõpus isegi paistis, et Tadžikistanist võib peale kodusõda saada isegi mingi määral demokraatlik riik, siis täna on see selgelt autoritaarne maa, kus presidendi sõna on A ja O.
Rahmon kannab ametlikku tiitlit «Rahu ja rahvusliku ühtsuse rajaja, rahvuslik liider».
Lendasin Dušanbesse kohaliku lennufirma Somon Air lennukiga. Lennufirma pardaajakiri algas 15-leheküljelise reportaažiga, millega tegeles ja kus käis eelmisel kuul Rahmon. Läbi teksti oli seejuures kõikjal see tiitel tema nime ees pikalt välja kirjutatud. «Rahu ja rahvusliku ühtsuse rajaja, rahvuslik liider Emomali Rahmon tegi seda ja käis seal».
Selge see, et kõik vähegi tähtsamad ametid riigis jagatakse mitte inimeste oskuste järgi, vaid vastavalt läheduse astmele rahvuslikule liidrile. Rahmoni mõlemad pojad töötavad juhtivatel kohtadel presidendi administratsioonis ja tema tütar on parlamendi üks juhte. Hiljuti muudeti põhiseadust spetsiaalselt nii, et tema vanim poeg saaks järgmistel presidendivalimistel kandideerida.
Põgusa mulje põhjal tundub, et valdav enamus kohalikke on vaatamata vaesusele sellega üsna rahul. Põhiline põhjendus on, et peaasi, et poleks enam sõda. 1990ndad on inimestel hästi meeles, kui verepulmi korraldati otse Dušanbes kesklinnas. Mõnes mõttes meenutab selline suhtumine mulle hulga rohkem tuttavat Venemaad, kus on ju ka üldine suhtumine Putini valitsemisesse: olgu mis on, aga peaasi, et ei tuleks tagasi 1990ndate kaost.
Poolepäevase Dušanbes viibimise peamine üllatav mulje on see, kui kallis on sellel vaesel maal internet. Üürisime täiesti kesklinnas korteri (100-ruudune heas korras korter eliitmajas maksab 50 dollarit öö. Dušanbes pole kerge leida viisakat elamist). Tahtsime kindlasti sellist, kus oleks ka wi-fi. Leidsime, et internet maksab 10 dollarit päev!! Eestis saab sama hinnaga sisuliselt kuuks ajaks koju interneti.
Minu väga nõutu näo peale seletas kortereid üüriva firma esindaja, et «meil ongi siin internet kallis, sest meil endal ei ole internetti, see tuleb kõik Hiina kaudu».
Kui nüüd midagi positiivset leida, siis viisa saamine on võrreldes mu eelmise reisiga siia 2008 aastal ning võrreldes teiste -stanidega tehtud imelihtsaks. Seda saab teha interneti (!) teel ning see võtab aega ainult ühe päeva. Maksab viisa, tõsi küll, 50 dollarit. (Kui tahad Pamiiridesse minna, siis lausa 70 dollarit.)
Ehk on see põhjus, miks ÜRO Travel Barometer'i andmetel oli Tadžikistan kõige kiiremini kasvav turismi sihtpunkt maailmas Paraguay järel. (Kolmas on Jaapan, neljas üliväike, 1109 elanikuga Okeaania saareriik Niue ja viies Island.)
Ülemisel fotol on Tadžikistanile iseloomulik, mägine vaade Dušanbe lähedalt. Isegi Dušanbe asub üle 800 meetri kõrgusel merepinnast.
Teisel fotol on kodune, rukkililledega tass Dušanbe kohvikust.
Foto: Jaanus Piirsalu
Foto: Jaanus Piirsalu
Jaanus Piirsalu Kesk-Aasia blogi
Konfliktid vee pärast on maailmas kasvav probleem ning Kesk-Aasia vabariigid kujutavad endast tulevikumurede jaoks head näidet. Reisi ajal peab Jaanus Piirsalu koos fotograaf Raigo Pajulaga blogi, milles nad jutustavad kolme vabariigi igapäevaelust.
Kindlasti on paljudele Eestis huvitav teada, mis on saanud elust nendes riikides, sest me kuulusime 50 aastat koos Nõukogude Liitu, kuigi meil oli väga vähe ühist.
Jaanus Piirsalu ootab meilile jaanus.piirsalu@gmail.com igasugust informatsiooni Kesk-Aasias elavatest ja seal elanud eestlastest või Eestiga seotud inimestest, Eestiga ja Eesti inimestega kuidagigi seotud kohtadest Kesk-Aasias ning Eesti elanike huvitavaid mälestusi Kesk-Aasiast Nõukogude ajast või ka hilisemast.
Blogi täieneb jooksvalt.
Jaanus Piirsalu ja Raigo Pajula sõit toimub koostöös MTÜ Mondoga osana Euroopa Komisjoni poolt rahastatavast projektist Media4Development.


description: Iraagi väed asusid täna teel Mosuli poole ISISelt tagasi vallutama ka riigi suurimat kristlaste linna Qaraqoshi.

title: Iraagi väed valmistuvad teel Mosulisse ISISelt kristlaste linna vallutama

maintext:
Linnast põgenenud kristlased tervitasid teateid ülevoolava rõõmuga, lauldes ja tantsides autonoomse Kurdistani pealinna Irbili tänavatel. Suurpealetungi Mosulile alustati esmaspäeval USA juhitava rahvusvahelise koalitsiooni õhujõudude toel. Pealetung edeneb jõudsalt, kuid ametnikud hoiatavad, et Iraagi suuruselt teise linna tagasivallutamine võib võtta aega nädalaid või isegi kuid.
Eile jooksid Iraagi julgeolekujõud tormi Mosulist 15 kilomeetrit kagus asuvale Qaraqoshi linnale, kuid ISISe džihadistid ei ole linnast lahkunud. Pühasõdalasi asuvad linnast välja tõrjuma Iraagi terrorismivastase eliitüksuse võitlejad, ütlesid sõjaväelased.
«Me piirame praegu Hamdaniyat,» ütles maavägede komandör kindralleitnant Riyadh Tawfiq. Hamdaniya on piirkond, kus asub ka Qaraqoshi linn. Qaraqosh on suurim paljudest kristlaste linnadest ja küladest, mille džihadistid 2014. aasta augustis üle Niineve tasandiku tungides vallutasid. Suur osa elanikkonnast põgenes Kurdistani.
2014. aastal oli Qaraqoshis 50 000 elanikku ja linnas tegutses vähemalt seitse kirikut. Linn oli 300 000 Iraagis elava kristlase keskuseks.


description: Haiti võimud teatasid laupäeval, et kuulutasid riigis välja kolmepäevase leina seoses orkaani Matthew tekitatud tohutute kahjudega.

title: Haiti kuulutas välja kolmepäevase leina

maintext:
Sel nädalal Haitit räsinud maru nõudis riigi edelapiirkonnas vähemalt 470 inimelu. Abiorganisatsiooni Oxfam hinnangul võib ohvrite arv aga tõusta koguni 900-ni, sest katastroofist puudub siiani täielik ülevaade.
Mitmel pool riigis on täielikult katkenud igasugune ühendus, sest tormis on hävinenud teed ja sideliinid.
Tsiviilkaitseametnik Fridnel Kedler lausus uudisteagentuurile AP, et ta ootab ohvrite arvu kasvu, sest võimud ei ole suutnud pääseda näiteks Grande-Anse departemangus asuva kahe kogukonnani.
Abiorganisatsiooni CARE teatel purustas Matthew täielikult Haiti lõunaosa Jérémie linna.
"Jérémie on täielikult purustatud. 80 protsenti hoonetest on minema pühitud. Kõik telefonikaablid ja elekter on läinud. Linn on täielikult ära lõigatud ning kõigil hakkab otsa saama toit ja raha," kirjutas CARE Haiti-direktor Jean-Michel Vigreux neljapäeval Twitteris.


description: Prantsusmaa Béziers` linnapea Robert Ménard  teatas, et tahab korraldada põgenike vastuvõtmise teemalise referendumi saamaks teada, mida kohalikud arvavad.

title: Pildid: Prantsuse linn sai migrandihoiatusplakatid

maintext:
Ta käivitas referendumikampaania plakatitega, millel on kirjas: «Riik sunnib meid migrante vastu võtma. Olge valmis, nad on kohe kohal. Migrandid meie linnasüdames!»
Vastavalt Prantsuse keskvõimu korraldusele peab Béziers` lähiajal võtma vastu 40 põgenikku, kes on pärit Calais`kuulsast «džunglist».
Äärmusparempoolsete vaadetega ja parteisse Front National kuuluva linnapea käsul pandi 11. oktoobril linnas üles 100 migrandivastast ja referendumile kutsuvat plakatit.
Ménard teatas oma kampaaniast Facebookis, kutsudes kodanikke üles teatama, mida nad põgenike vastuvõtmisest ja linna elama asumisest arvavad.
Linnapea arvates on keskvõimu poolt neile määratud põgenikud kohalikele nagu «noahoop selga».
Prantsusmaa rassismivastasele ühingule SOS Racisme ei meeldi Béziersi linnapea suhtumine sisserändajatesse. Nad teatasid, et linnapea üritab külvata inimgruppide vahel vaenu ja rikkuda inimõigusi.
SOS Racisme edastas: «Robert Ménard on väikese ajuga tähtsusetu mees, kes oma parempoolsete vaadetega külvab vaid vaenu ja viha. Sellise suhtumisega rikub ta Prantsusmaa mainet ja demokraatia põhimõtteid».
Ménard vastas kriitikale öeldes, et tal on õigus kaitsta oma linna ja linnaelanikke selle eest, mis on neile peale sunnitud.
«Tunnen sõjas kannatavatele süürlastele kaasa, kuid meil on õigus seista oma õiguste eest. Kohalikud peavad ise otsustama, kas nad soovivad võõraid. Kas Prantsusmaal ei kehtigi enam demokraatia? Kehtib ja selle tõttu korraldan migrandiküsimuses referendumi,» selgitas linnapea.
Linnapea teatel peaks 40 põgenikku jõudma Béziers`i selle kuu lõpul, kuid Pariisist on olnud kuulda, et sinna plaanitakse majutada veel 30 – 50 põgenikku.
«Me ei pea nii palju migrante vastu võtma. Kui nad tahavad meie linnas elada, siis peab neil olema nii minu kui elanike nõusolek,» jätkas Ménard.
Osa Béziers` elanikke algatas allkirjade kogumise, et need plakatid linnast eemaldataks ja allkirja on andnud 29 498 inimest. Nende arvates ei sobi sellisel negatiivsel viisil näidata oma suhtumist põgenikesse.
Paremäärmusliku linnapea aktsiooni mõistsid hukka mitmed inimõigusorganisatsioonid, kaasa arvatud Human Rights Watch.


description: Türgi ja Iraak kutsusid täna välja üksteise suursaadikud, et protestida vastavalt Iraagi parlamendi resolutsiooni ja Türgi presidendi ja peaministri avalduste vastu.

title: Iraak ja Türgi kutsusid protestiks välja üksteise saadikud

maintext:
Türgi parlament pikendas nädalavahetusel aasta võrra valitsuse mandaati, mis lubab viia Türgi sõdurid Iraagi, aga ka Süüria territooriumile. Iraagi parlament lükkas otsuse tagasi ja nõudis Türgi sõdurite lahkumist.
Türgi president Recep Tayyip Erdoğan hoiatas Mosuli operatsioonist sündida võiva usukonflikti eest, mille peale kutsus Iraagi välisministeerium välja Türgi suursaadiku Bagdadis seoses Türgi provokatiivsete avaldustega Mosuli vabastamise lahingu kohta.
Äärmusrühmitus Islamiriik (IS) vallutas Iraagi suuruselt teise linna Mosuli 2014. aastal. Tegemist on ainsa Iraagi suurlinnaga, mis on veel pühasõdalaste käes.
Nüüd kavandab Bagdad USA juhitava koalitsiooni toel suurpealetungi linna tagasivõtmiseks ja Ankara on teada andnud, et ei taha sellest kõrvale jääda.
Türgi peaminister Binali Yıldırımi on öelnud, et Iraagi sõjaline operatsioon Mosuli suurlinna hõivamiseks Islamiriigilt võib tekitada usulahkude vahel pingeid, kui sunniitide enamusega ala antakse šiiitidest võitlejate kontrolli alla.
Iraagi parlament kiitis hiljuti heaks resolutsiooni, millega mõisteti hukka Türgi sõdurite viibimine Mosulist kirdes Bashiqa regioonis. Türgi sõdurid annavad seal väljaõpet IS-i vastu sõdivatele võitlejatele.
Türgi asepeaminister Numan Kurtulmuş ütles, et Türgi sõdurid ei ole seal mingil juhul okupatsioonijõuna.
«Kus oli Iraagi valitsus, kui Daesh (IS) Mosuli ühe päevaga vallutas? Meil on raske (Iraagi parlamendi) resolutsiooni mõista,» küsis Kurtulmuş retooriliselt.
Türgi kutsus välja Iraagi suursaadiku Ankaras, et avaldada resolutsiooni vastu protesti.


description: Süürias Aleppos on mässulised viimase 24 tunni jooksul tapnud 15 ning vigastanud üle 150 inimese, teatas Vene Süüria lepituskeskus täna.

title: Mässuliste rünnakutes hukkus Aleppos ööpäeva jooksul 15 inimest

maintext:
«Viisteist tsiviilisikut on Aleppos tapetud ning üle 150 on saanud erinevas astmes vigastusi viimase 24 tunni jooksul. Tegemist on peamiselt šrapnellivigastustega jalgades, kätes ja alakehas,» lisati avalduses.
Eile korraldasid mässulised Aleppos suurtükirünnaku kaheksa linnaosa pihta, kasutades lõhkeainetega täidetud gaasiballoone, miine ning teisi lõhkeaineid, seisis lepituskeskuse raportis.
Lepituskeskuse väitel korraldasid mässulised Aleppos rünnaku ka algkooli vastu, kus hukkus kolm koolilast.
Süüria ülestõusnud alustasid eile pealetungi valitsusvägede piiramisrõnga murdmiseks Aleppo idapoolsete linnaosade ümber. Valitsusväed teatasid pealetungi tagasilöömisest. Venemaa pole Aleppos õhurünnakuid korraldanud alates 18. oktoobrist.


description: Türgi meedia kritiseeris Armeenia katset reklaamida «lamadjo`t», mis kannab Türgis nimetust «lahmacun», kui rahvustoitu.

title: Türgi ja Armeenia vahel lahvatas "pitsasõda"

maintext:
Venemaal avati kaks Armeenia restorani, mis seda itaallaste pitsat meenutavat rooga pakuvad, see aga ajas türklased vihale, kuna nemad peavad seda oma rahuvustoiduks, edastab The Independent.
Armeenlaste «lamadjo» ja türklaste «lahmacun» on sama roog, millel on ümarast taignast alus, millele pannakse hakkliha või peenestatud lambaliha, tomateid, peterselli ja maitseaineid ning küpsetatakse elava tulega ahjus. Mõlemad riigid on seda rooga aastasadu üheks oma rahvussöögiks pidanud, kuid see on populaarne ka Iisraelis, Liibanonis ja Süürias.
Türgi meedia on alates sellest kui armeenlased Venemaal oma «pitsarestoranid» avasid, armeenlasi pidevalt rünnanud ja selgitanud, et tegemist on iidse Türgi toiduga, mille armeenlased on lihtsalt enda omaks kuulutanud.
Türgi ja Armeenia suhetes on aastakümneid pingeid olnud, kuna Türgi eitab jätkuvalt, et pani 1915 – 1923 Armeenias toime genotsiidi. Kahe riigi vahel ei ole ametlikku diplomaatilist suhtlust olnud väga pikka aega.
Türgi ja Armeenia vahel on ka varem olnud «toidusõda». Türgit vihastas see, et 2014. aastal kandis UNESCO maailmapärandi hulka «lavash'i», mis on õhuke nisuleib, teatades, et see on osa Armeenia kultuurist.
See tekitas proteste nii Türgis, Aserbaidžaanis, Iraanis, Kõrgõzstanis kui Kasahstanis, kus seda peetakse rahvusleivaks. Novembris toimub Etioopias Addis Ababas UNESCO kongress, millel arutatakse «lavash' i» küsimust uuesti.
Armeenia ja Türgi ei ole ainsad «toidusõda» pidavad riigid, need on näiteks ka Küpros ja Kreeka, mis mõlemad peavad «halloumi't» oma rahuvstoiduks.


description: Postimees pani kokku galerii fotodest, mida maailma uudisteagentuurid on edastanud täna suuroperatsioonilt Iraagis, kus jätkub Iraagi vägede kauaoodatud pealetung riigi suuruselt teise linna Mosuli tagasivallutamiseks äärmusrühmituse Islamiriik (IS) võitlejailt.

title: Päev sõnas ja piltides: kuidas edeneb Mosuli vabastamine ISISe käest

maintext:
On avaldatud arvamust, et Mosuli tagasivallutamine murraks ISISe selgroo.
Iraagi vägede eile alanud pealetung on esimese kahe päeva jooksul olnud edukas.
Pealetungist võtab osa mitukümmend tuhat sõjaväelast ning Iraagi komandöride teatel on pühasõdalaste vastu edasi liigutud kahel rindel.
Kaks peamist rinnet on Mosulist lõunas, kus tungitakse peale Qayyarah'st, ja idas, kus võitlevad kurdi pešmergaväed.
USA sõjaväelased, kes juhivad pealetungi õhurünnakute ja maismaatoega aitavat koalitsiooni, ütlesid, et Iraagi väed on isegi «graafikust ees», kuid kõrged Lääne ametnikud hoiatavad, et võitlus tuleb pikk ja raske.
Soomuskolonnid liikusid pärast ägedat õhutuld üle Mosulit ümbritsevate tolmuste tasandike küladesse, mida kaitsevad IS-i võitlejad.
Valitsusvägede pealetungibaasi Qayyarah' lähedal lõõmavad naftapuuraugud ja ümbruskond on täis paksu suitsu. Iraagi sõdurite sõnul panid džihadistid augusti lõpus, kui valitsusväed Qayyarah' tagasi vallutasid, nafta põlema, et suits kaitseks neid õhurünnakute eest. Puuraugud lõõmavad seniajani.
Suitsu on mattunud ka Mosuli linn, seal põletavad džihadistid endi varjamiseks autokumme.
Endine firmajuht Abu Saif ütles AFP-le Mosulist, et linnas on kuulda lahingumüra, kuid tänavad on tühjad ja vaiksed.
«Tänavad on tühjad, inimesed on kodus alates eilsest, kui rünnakud algasid,» ütles ta ja lisas, et inimesed on õnnelikud, sest tunnevad, et nad päästetakse.
Kauaoodatud Mosuli pealetung algas esmaspäeval ja sellest võtab osa 30 000 föderaalvägede sõdurit. Mosulis ja selle ümbruses arvatakse olevat nende vastas 3000-4500 IS-i džihadisti.
Iraagi komandöride sõnul annavad IS-i võitlejad autopommirünnakutega vastulööke, kuid see ei ole pealetungi peatanud.
«Paljud külad on juba vabastatud,» ütles eliitüksuse pressiesindaja Sabah al-Numan. «Iraagi väed on saavutanud oma eesmärgi ja enamgi veel, aga me oleme ettevaatlikud ja peame plaanist kinni ega kiirusta.»
USA president Barack Obama hoiatas teisipäeval, et Iraagi julgeolekujõude ootab Mosuli äärmusrühmituselt Islamiriik (IS) tagasivõtmisel ees «raske lahing».
«Ma olen kindel, et ISIL saab Mosulis lüüa ja see on järjekordne samm nende lõpliku hävingu suunas,» ütles Ühendriikide riigipea IS-i teist nimekuju kasutades.
Samas hoiatas Obama, et ees seisab raske tee. «Lahing Mosuli pärast kujuneb raskeks. Tuleb edusamme ja tagasilööke.»
Presidendi sõnul elab linnas võib-olla isegi miljon tsiviilisikut. «ISIL-i väljajuurimise kõrval on meie fookus põgenevate tsiviilisikute turvalisusel ja humanitaarabi neile toimetamisel. See on mõlema valitsuse jaoks prioriteet,» ütles Obama.
Briti kaitseminister Michael Fallon ütles teisipäeval, et äärmusrühmitus Islamiriik (IS) on Iraagis «kokku varisemas», ent hoiatas, et pühasõdalased kavatsevad Mosuli pärast lahingu anda.
«Sellest ei tule kiiret operatsiooni ning meil on alust oodata Daeshilt ägedat võitlust Mosuli hoidmiseks,» ütles Fallon alamkoja saadikutele Iraagi julgeolekujõudude operatsiooni teisel päeval riigi suuruselt teise linna tagasivõtmiseks.
Briti õhujõud pakuvad USA juhitava koalitsiooni osana Iraagi julgeolekujõududele õhu- ja luuretoetust. Briti komandörid on toetanud Iraagi vägesid ka väljaõppega.
Iraagi peaminister Haider al-Abadi kuulutas ööl vastu esmaspäeva Mosuli tagasivallutamise operatsiooni alanuks.
IS hõivas 2014. aastal Mosuli välkpealetungiga ning selles linnas kuulutas rühmituse liider Abu Bakr al-Baghdadi sama aasta juunis välja "kalifaadi".
Iraagi julgeolekujõud on USA juhitava koalitsiooni toetusel sestsaadik vallutanud tagasi suure osa IS-ile kaotatud aladest.
Mosul on veel viimane IS-i käes olev Iraagi suurlinn ning selle kaotusega kuivaks kokku rühmituse käes olev territoorium Iraagis.
Ehkki pealetungis Mosulile osaleb eriilmeline koalitsioon Iraagi sõjaväest, politseist, kurdi pešmergavägedest ning nii sunni kui ka šiia omakaitseüksustest, lubas Abadi, et Mosulisse sisenevad vaid Iraagi armee ja politsei.
Äärmusrühmitus Islamiriik (IS) tõotab teisipäeval avaldatud videos saavutada Mosulis ameeriklaste üle võidu.
Video avaldas IS-iga seotud uudisteagentuur Amaq ja sellel on näha maskides ja lahingmundris võitlejaid inimtühja linna, väidetavalt Mosuli tänavail patrullimas.
Üks maskis võitleja pöördub kaamerasse ja ütleb: «Mis puutub Ameerikasse, siis nagu me lubasime, Ameerika saab Iraagis lüüa ja lahkub taas häbistatuna, armetuna, saba jalge vahel.»


description: Maldiivid lahkuvad Rahvaste Ühendusest seoses mitu aastat kestnud tüliga riigi inimõigusolukorra üle, teatas väikeriigi välisministeerium avalduses.

title: Maldiivid lahkuvad brittide koloniaalühendusest

maintext:
Maldiivide esimene demokraatlikult valitud liider kukutati nelja aasta eest.
«Otsus lahkuda Rahvaste Ühendusest tuli raskelt, kuid see oli paratamatu,» teatas välisministeerium, lisades, et riiki on koheldud ebaõiglaselt.
Rahvaste Ühendus (varem Briti Rahvaste Ühendus) on riikide ühendus, millesse kuulub üle viiekümne riigi, millest enamik on endised Suurbritannia kolooniad.
Ühenduse juht on Suurbritannia kuninganna Elizabeth II, kuid sisulist võimu see liikmesriikide üle ei tähenda.


description: Tšehhi politsei ja USA Föderaalne Juurdlusbüroo (FBI) vahistasid Prahas Vene kodaniku, keda kahtlustatakse küberrünnakutes Ühendriikide vastu, teatasid Tšehhi võimud täna.

title: Prahas tabati arvatav Vene häkker

maintext:
Washington süüdistas eelmisel nädalal ametlikult Vene valitsust 2016. aasta presidendivalimistesse sekkumises läbi USA poliitilistesse institutsioonidesse häkkimise. Kreml on süüdistusi korduvalt tõrjunud.
«Tšehhi politsei tegi edukalt koostööd Föderaalse Juurdlusbürooga (FBI). Operatsiooni sihtmärk oli USA (süsteemide) häkkimises kahtlustatud Vene kodanik,» teatas Tšehhi politsei.
Arreteerimine leidis aset Praha kesklinnas, teatati avalduses, milles ei täpsustatud ei vahistatu nime ega politseioperatsiooni toimumishetke. Kahtlusalune varises politsei vahi all kokku ning toimetati haiglasse.
Tšehhi kohtuvõimud peavad hiljem otsustama tema väljaandmise üle Ühendriikidele.
USA asepresident Joe Biden lubas reedel usutluses NBC-le, et küberrünnakud ei jää vastuseta. Me saadame Vene presidendile Vladimir Putinile sõnumi, hoiatas ta.
Telekanali andmetel valmistub USA Luure Keskagentuur (CIA) vasturünnakuks, millega seatakse Kremli juhtkond piinlikku olukorda.


description: USA vabariiklaste presidendikandidaat Donald Trump avalikustas, mida ta teeb esimese 100 päeva jooksul, kui ta saab presidendiks.

title: Donald Trump teatas, mida ta teeb esimesel 100 päeval presidendina

maintext:
USAs on valimisteni jäänud natuke rohkem kui kaks nädalat, samas on Trumpi kampaania saanud mitu tagasilööki ning küsitlus näitas, et kolmel avalikul debatil oli temast parem vastaskandidaat, demokraat Hillary Clinton, edastab BBC.
Trump tahab piirata Valgest Majast lahkunud töötajate hilisemat poliitilist ja riiklikku tegevus, näiteks takistada nende saamist lobistideks.
Samuti tahab ta piirata kongressi liikmete ametiaega, sest selle sammuga saab takistada samade inimeste tagasivalimist.
Trumpi arvates peaks USA lõpetama ÜRO kliimapaneeli rahastamise ja selle raha suunama hoopis USA infrastruktuuri parandamisse.
Sisserändu kriitiliselt suhtuv Trump tahab välja saata kaks miljonit USAs olevat illegaali. Lisaks tahab ta keelata viisata sissesõidu USAsse neist riikidest, mis ei taha illegaale tagasi võtta.
«Palun ameeriklasi näha läbi meie ajastu häbiväärsest poliitikast ning näha optimismivalgust ja leida usk, sest just need kaks on ameeriklastele tähtsad,» teatas Trump oma kõnes Gettysburgis.
Trumpi kampaania sai tagasilöögi, kui meedia avalikustas 2005. aastast pärit video, millel on kuulda, kuidas Trump kasutab naiste kohta räigeid väljendeid. Pärast seda on paljud naised süüdistanud teda seksuaalses ahistamises ja mitu neist andis Trumpi kohtusse.
Trump omakorda lubas kohtusse kaevata kõik naised, kes teda seksuaalses ahistamises süüdistavad.
USAs toimuvad presidendivalimised 8. novembril, siis otsustatakse, kellest saab seal 45. president. Uus president annab ametivande 20. jaanuaril 2017.


description: Julgeolekuküsimustega hästi kursis oleva allika sõnul on Venemaa Balti laevastik logistikaõppuse sildi all täna Ust-Lugast Kaliningradi tsiviillaevaga transportimas raketisüsteemi Iskander, kirjutatakse uudisteportaalis ERR.

title: Venemaa transpordib täna tsiviillaevaga Ust-Lugast Kaliningradi ümber raketisüsteemi

maintext:
Võimalik, et raketisüsteemi veoga on seotud ka eilsed ja täna varahommikune Vene lennukite Eesti ja Soome õhuruumide rikkumised, lisatakse selles.
Kaitseminister Hannes Hanso vastas ERRi portaali küsimusele, kas ta võib infot raketisüsteemi transportimise kohta kinnitada, et sellistele küsimustele vastamiseks on omad infokanalid. «Aga tõsi ta on, et meil on põhjust nii õhus kui vees kui igal pool mujal väga aktiivselt silmi lahti hoida,» nentis Hanso.
Iskander-M on ballistiline raketisüsteem, mis on suuteline suure täpsusega tabama strateegilisi sihtmärke kuni 500-700 kilomeetri kaugusel. Kui Iskanderid asuksid Kaliningradi oblastis, siis annaksid need Vene relvajõududele suutlikkuse tabada pea kõiki strateegilisi objekte – lennuvälju, sadamaid, raudteesõlmi, juhtimiskeskuseid – Lõuna-Poolast kuni Kesk-Soomeni.
Soome kaitseministeerium registreeris Vene sõjalennuki sisenemise riigi õhuruumi eile kell 16.43 ja 21:33. Ministeeriumi teatel oli mõlemal juhul tegemist Su-27 lennukiga, kuid erinevate lennumasinatega. «Siin on ebaharilik see, et tegemist oli kahe hävitajaga ühe päeva jooksul. Mõlemast saadi fotod ja (Soome) õhujõud avaldasid need Twitteris,» ütles Niinistö.
Ilmavoimat tunnisti ja kuvasi myös toisen ilmatilaloukkauksesta epäillyn SU-27 hävittäjän illalla 6.10.2016: https://t.co/ngKEt0iqRH pic.twitter.com/1lqOigb7Me — Puolustusvoimat (@Puolustusvoimat) October 6, 2016
Kaitseväe peastaabi teatel sisenes täna varahommikul kell 2.38 Vaindloo saare piirkonnas ilma loata ka Eesti õhuruumi Venemaa relvajõudude hävituslennuk Su-27,mis viibis Eesti õhuruumis alla minuti. Lennuki transponder oli välja lülitatud, lennuplaan oli esitamata ning lennukil ei olnud raadiokontakti Eesti lennuliiklusteenindusega.
Välisministeerium kutsus seetõttu täna välja Venemaa suursaadiku Eestis ja andis üle noodi. Tegemist on viienda korraga käesoleval aastal, kus Venemaa õhusõiduk rikub Eesti õhupiiri.


description: USA: Vene vaatlejad on presidendivalimistele teretulnud

maintext:
Venemaa on teretulnud saatma USA presidendivalimistele vaatlejaid, isegi kui Moskva taotlused lõhnavad propagandatriki järele, teatas Ühendriikide välisministeerium reedel.
Venemaa on üritanud õõnestada küberrünnakute ja leketega USA presidendivalimiste usaldusväärsust ning Vene vaatlejad kurdavad, et neile keelduti akrediteeringu andmisest.
Ühendriikide välisministeeriumi pressiesindaja John Kirby ütles reedel, et Washingtonil ei ole Vene vaatlejate tagasilükkamise poliitikat.
Tema sõnul pakuti Vene vaatlejatele kohti Euroopa Julgeoleku- ja Koostööorganisatsiooni (OSCE) vaatlusmeeskonnas. OSCE vaatleb valimisi kõigis liikmesriikides, muuhulgas Ühendriikides.
"Me ütlesime Vene valitsusele, et nad on teretulnud meie valimisi vaatlema," lausus Kirby. "Fakt, et nad on otsustanud OSCE vaatlusmissiooniga mitte ühineda, näitab selgelt, et tegemist on propagandatrikiga."
Tema sõnul on Vene vaatlejatel võimalik taotleda akrediteeringut USA osariikidelt ning Washington ei teeks sellele takistusi.
"Meil pole midagi karta sellest, et Vene vaatlejad meie valimisi vaatlevad," ütles Kirby. "Me oleme oma valimisprotsessi stabiilsuses, turvalisuses ja tugevuses kindlad. Puudub vajadus seda varjata."


description: Euroopa Liit peab jätma Venemaaga suheldes avatuks kõik võimalused, seal hulgas sanktsioonid, kui jätkuvad kuriteod ümberpiiratud Aleppos, ütles täna Euroopa Ülemkogu eesistuja Donald Tusk.

title: Tusk: EL peab jätma endale võimaluse Venemaale sanktsioonid määrata


description: Hiina investorid ja Egiptuse võimud lõid käed, et hakata rajama Egiptuse uut modernset, veel nimeta pealinna.

title: Pildid ja video: hiinlased hakkavad rajama Egiptuse uut pealinna

maintext:
Selle põhiinvestoriks Hiina suurfirma China Fortune Land Development Company (CFLD), mis investeerib linnaehitusse 20 miljardit dollarit, edastab cnn.com.
Hiina arendajad kohtusid Egiptuse presidendi Abdel Fattah al-Sisiga, et pealinna ehitamises lõplikult kokku leppida ja leping allkirjastada.
Juba varem jõudsid Egiptuse võimud linna ehitamises ja projekti rahastamises kokkuleppele teise Hiina riigifirmaga, mis investeerib sellesse projekti 15 miljardit dollarit. Ehituse esimese faasi maksumuseks arvatakse kujunevar 45 miljardit dollarit. Projketis osalevad ka Araabia Ühendemiraadid, mille firmad omakorda investeerivad Egiptusse miljardeid dollareid.
Projekti kohaselt peaks uus pealinn, mis mahutab viis miljonit inimest, kerkima seitsme aastaga. Uue linna rajamise põhjuseks on asjaolu, et 1000 aastat pealinnaks olnud Kairo on ülerahvastatud ja seal on ruumipuudus.
Egiptuse ehitusminister Mostafa Madbouly sõnas, et uue pealinna rajamine annab noortele andekatele egiptlastele karjääri- ja töövõimalusi.
Esimeses ehitusfaasis rajatakse senisest pealinnast itta jäävasse piirkonda 105 kilometri ulatuses uusi hooneid ja tänavaid. Sinna tuleb uus administratiivkeskus, kus on nii valitsushooned, diplomaatilised esindused, eluhooned, ülikoolid, tehnoloogia- ja innovatsioonipark ning 10 000 kilomeetrit tänavaid ja teid.
Arhitektide ja arendajate sõnul meenutab linnaprojekt pigem Dubaid, mitte enam Kairot, sest tegemist on nüüdisaegsete kõrghoonetega, mille ehitamisel kasutatakse terast ja klaasi.
Projekt on käivitunud, möödunud kuul hakati rajama uue linna administratiivkeskust.
Egiptuse uus pealinn laiub 700 ruutkilomeetril, seal on lisaks hoonetele ja tänavatele ka mitmeid parke ja haljasalasid, samuti on linnal ühendus Suezi kanali piirkonnaga.
20. sajandil ehitasid mited riigid endale uue pealinna, näiteks Brasiilia pealin Brazil rajati 1960, Austraalia sai pealinna Canberra 1913 ja Kasahstani pealinnaks sai 1997 Astana.


description: Iraagi president Fuad Masum soovitas parlamendil üle vaadata nädalavahetusel vastu võetud seadus, mis sisaldab alkoholi keelustamise sätet.

title: Iraagi president nõuab alkoholikeelu ülevaatamist

maintext:
Parlamendi ootamatu otsus keelata ära alkoholi müük, sissevedu ja tootmine on põhjustanud pahameelt kui vähemuste õiguste piiramine. President ei osutanud kolmapäeval tehtud avalduses otseselt alkoholikeelule, kuid ütles, et seadust tuleks muuta, sest see on vastuolus demokraatlike õiguspõhimõtetega.
Seadus ei austa erinevat usku ja eri tõekspidamistega kodanike õigusi ja vabadusi, ütles Masum. Iraagi põhiseaduse järgi on presidendil voli esindajatekojas jõustatud seadused heaks kiita, kuid seadus ei ütle, kas ta võib need ka tagasi lükata.
Islamiseadused keelavad alkoholi tarvitamise, aga Iraagis – eriti pealinnas Bagdadis – on alkohol üsna laialt levinud ning keelu vastaste väitel rikub see põhiseadust, mis tagab usuvähemuste tavade austamise.


description: Valgesse Majja pürgiv Donald Trump kritiseeris teisipäeval teravalt «ebalojaalseid» vabariiklasi, öeldes, et kui ta peaks USA presidendivalimistel lüüa saama, lasub süü tema toetamisest loobunud erakonnakaaslastel.

title: Trump sarjas "ebalojaalseid" vabariiklasi

maintext:
Vabariiklaste presidendikandidaat Trump kuulutas end partei kitsendustest vabaks ning kritiseeris teravalt esindajatekoja vabariiklasest spiikrit Paul Ryanit, nimetades teda «nõrgaks ja ebaefektiivseks liidriks».
«On hea, et minult on eemaldatud ahelad ja ma saan nüüd võidelda Ameerika eest nii nagu tahan,» säutsus Trump.
Suhted Trumpi kampaania ja vabariiklaste ladviku vahel on olnud pingelised kampaania algusest peale, aga nad on langenud täielikku madalseisu pärast Trumpi läinud nädalal ilmsiks tulnud solvavaid märkusi naiste aadressil ning pühapäevast teledebatti, kus vabariiklaste kandidaat lubas rivaali Hillary Clintoni presidendiks saamise korral vangi panna.
Ryan teatas esmaspäeval kongressi vabariiklastele, et ei kaitse enam Trumpi ning ei kavatse temaga enne 8. oktoobri valimisi koos kampaaniat teha.
Spiiker kutsus esindajatekoja vabariiklasi ühtlasi keskenduma sellele, mis on nende jaoks oma ringkonnas parim.
«Vaatamata ülekaalukale võidule teises debatis (iga küsitlus), on raske olla edukas, kui Paul Ryani ja teiste toetus on nullilähedane!» säutsus Trump.
Arvamusküsitlused on valdavalt näidanud, et rahvas peab teise teledebati võitjaks Clintonit.
«Meie väga nõrgal ja ebaefektiivsel liidril Paul Ryanilt oli väga halb konverentsikõne, kus tema liikmed reageerisid tema ebalojaalsusele raevukalt,» ütles Trump.
Magnaadi sõnul on demokraadid olnud alati üksteise suhtes palju lojaalsemad kui vabariiklased.
«Ebalojaalsete vabariiklastega on palju raskem toime tulla kui ebaausa Hillaryga. Nad ründavad sind kõigist suundadest. Nad ei oska võita - ma õpetan neile!» säutsus Trump.
Ryan vastas Trumpi kriitikale üleskutsega keskenduda demokraatidele. «Paul Ryan keskendub järgmisel kuul demokraatide alistamisele, kõik ametisse pürgivad vabariiklased peaksid tegema sama,» ütles spiikri pressiesindaja Brendan Buck.
USA-s valitakse 8. novembril presidenti, esindajatekoja uus koosseis ning kolmandik senati kohtadest. Lisaks peetakse paljudes osariikides kubernerivalimisi.


description: Haiti võimud teatasid kolmapäeval, et lükkasid riiki tabanud orkaani Matthew tõttu edasi pühapäevaks kavandatud presidendi- ja üldvalimised.

title: Haiti võimud lükkasid tormi tõttu edasi valimised

maintext:
Keskvalimiskomisjoni ülema Leopold Berlangeri sõnul teatatakse valimiste uus kuupäev järgmisel kolmapäeval.
Berlangeri hinnangul peavad võimud enne otsuse tegemist saama ülevaate tormikahjude ulatusest riigis.
Orkaan Matthew on nõudnud Haitil siiani vähemalt viie inimese elu ja üks on teadmata kadunud. Naabruses asuvas Dominikaani Vabariigis sai teisipäeval orkaanis surma neli inimest ja kahjustada rohkem kui 200 elumaja.
Haiti lõunaosas vajus teisipäeval tormis kokku La Digue maanteesild, mis oli piirkonna ainsaks ühendusteeks ülejäänud riigiga.
USA president Barack Obama kutsus kolmapäeval riigi kaguosa elanikke üles suhtuma äärmise tõsidusega orkaani Matthew saabumisse ning järgima kõiki evakueerimisega seotud soovitusi ja käske. Presidendi hinnangul on Matthew tõsine torm, millel võivad olla kohutavad tagajärjed.
Matthew on juba laastanud Haitit, Dominikaani Vabariiki ja Kuubat, kus on elu jätnud vähemalt üheksa inimest ja liigub nüüd Florida, Georgia, Lõuna-Carolina ja Põhja-Carolina suunas. Torm peaks USA rannikule jõudma nädalalõpul.


description: Läti järgmise aasta kaitse-eelarve suuruseks on kavandatud 449 miljonit eurot, mis teeb 1,7 protsenti sisemajanduse kogutoodangust (SKT), teatas kaitseministeerium.

title: Läti järgmise aasta kaitsekulutusteks kavandatakse 449 miljonit eurot


description: Poola legendaarne filmirežissöör Andrzej Wajda suri 90-aastasena, teatas pühapäeval kohalik meedia.

title: Suri legendaarne filmirežissöör Andrzej Wajda

maintext:
Lech Wałęsa – kangelane või reetur?
Tänapäeval nõustub enamik ajaloolasi sellega, et ajalooprotsessid, mis viisid kommunistliku idabloki lagunemiseni ning Ida- ja Kesk-Euroopa rahvaste vabanemiseni, said alguse Poolast. Paljud näevad selle vabadusesädeme süütajatena 1980. aastal asutatud Solidaarsuse liikumist ja selle karismaatilist juhti Lech Wałęsat. Tema kaaluga liidreid on Ida- ja Kesk-Euroopas kahtlemata vähe. Tegemist on ka Poola ekspresidendi ja Nobeli rahupreemia laureaadiga. Jutud Wałęsa sidemetest kommunistliku režiimi salapolitsei SBga on ringelnud juba ammu, kuid veebruaris tulid avalikuks materjalid endise Poola siseministri Czesław Kiszczaki eraarhiivist, mille hulgas muuhulgas väidetavalt Lech Wałęsa 1970. aastal käsitsi kirjutatud nõusolek hakata SB informaatoriks. Wałęsa elu tumedatest varjudest, käimasolevast skandaalist ning tema kohast Poola ühiskonnas ja ajaloos rääkis Postimehele politoloog ja ajakirjanik Zygmunt Dzieciolowski.


description: Pensionärist endine elektrik rääkis täna kohtus, et hoidis ligi 40 aastat 300 kuulsa kubisti Pablo Picasso kunstiteost oma garaažis. Varjamise eesmärgiks oli kunstniku lese soov neid oma poja Claude'i eest peita.

title: Picasso kunsti aastakümneid garaažis hoidnud pensionär esitas kohtus intrigeeriva seletuse

maintext:
«Jacqueline Picassol oli Claude Picassoga probleemid, sõnas Pierre Le Guennec väriseval häälel täna kohtus. Mees oli mullu varastatud asjade omamises süüdi mõistetud.
«Paar kuud pärast seda, kui Picasso 1973. aasta aprillis suri, palus lesk, et hoiaksin oma kodus prügikotte,» rääkis 77-aastane kohtualune Aix-en-Provence'i kohtus. Mehe sõnul oli kotte 15-17.
Mõni aeg hiljem tuli lesk kottidele järele, kuid jättis ühe neist tänutäheks Le Guennec'ile.
Hiljem selgus, et kotis olid Picasso joonistused naistest ja hobustest, üheksa väga haruldast kubistlikku kollaaži ajast, mil Picasso töötas koos kunstnik Georges Braque'iga ja töö tema kuulsast sinisest perioodist. Kõik teosed valimisid aastate 1900 ja 1932 vahel.
Mees olevat nende olemasolu aastakümneteks unustanud, kuid kui ta 2010. aastal Claude Picasso juurde läks, et teoste autentsust kontrollida, ei viivitanud pärijad kaua ja esitasid ta peale kaebuse.
Võimud võtsid elektrikult teosed ära ja andsid need üle kuut pärijat esindavale Picasso pojale Claude Ruiz-Picassole.
Le Guennec oli alguses rääkinud, et sai koos abikaasa Danielle'iga tööd siis, kui Picasso oli alles elus. Prügikoti-loost polevat ta varem sellepärast rääkinud, kuna kartis, et teda ja tema kaasat süüdistataks siis varguses. Eelmise aasta märtsis olidki nad Grasse'i kohtus varastatud asjade omamises süüdi mõistetud, kuid nad kaebasid selle edasi.


description: Leedus korraldati pühapäeval parlamendivalimiste teine voor, kus edu saatis Talurahva ja Roheliste Liitu, teatas keskvalimiskomisjon, kui loetud oli enamik hääli.

title: Leedu parlamendivalimistel saatis edu Talurahva ja Roheliste Liitu

maintext:
Erakond on saamas paarkümmend kohta rohkem, kui partei Isamaaliit - Leedu Kristlikud Demokraadid. Esimeses voorus kaks nädalat tagasi oli erakondade toetus pea võrdne.
Viimastel andmetel on Talurahva ja Roheliste Liit saamas 56 kohta, Isamaaliit - Leedu Kristlikud Demokraadid 30 kohta ja valitsev Sotsiaaldemokraatlik Partei 17 kohta 141-kohalises parlamendis, teatas valimiskomisjoni ametnik Elena Masvenaite.
Teises voorus valiti seimi 68 saadikut.
Valimistel suurematest rikkumistest ei teatatud.
Leedu konservatiivse Isamaaliidu-Leedu Kristlike Demokraatide juht Gabrielius Landsbergis ütles varem päeval, et kõnelused valitsuskoalitsiooni moodustamiseks võivad alata juba pühapäeva õhtul ning lisas, et näeb võimalust stabiilse valitsuse loomiseks.
«Olen juba öelnud, et pean võimalikuks, et kokkulepe Talurahva ja Roheliste Liidu ning Liberaalse Liikumisega võib viia stabiilse valitsuse moodustamisele,» ütles konservatiivide juht pühapäeval BNS-ile.
Valimiste esimeses voorus edestasid Isamaaliit- Leedu Kristlikud Demokraadid 1441 häälega Talurahva ja Roheliste Liitu, enim hääli - 200 000 kaotas praegusesse valitsuskoalitsiooni kuuluv Tööerakond.


description: Donald Trump juunior asus kaitsma oma isa, vabariiklaste presidendikandidaati Donald Trumpi pärast seda, kui New York Times teatas, et nüüdne kandidaat ahistas juba aastaid tagasi naisi. Kaks naist rääkisid oma väidetava ahistamisloo nimetatud väljaandele.

title: Donald Trump juunior asus oma isa kaitsma

maintext:
Trumpi poja sõnul on tegemist rumalate väljamõeldud lugudega, millega ta isa mainet enne valimisi veelgi kahjustada üritatakse, edastab cnn.com.
«No tõepoolest, see on naeruväärne. Ma ei ole oma senises elus midagi rumalamat kuulnud. Järsku nagu välk selgest taevast, kolm nädalat enne valimisi tullakse selliste lugudega esile nagu ta ei oleks 30 aastat avalikkuses olnud. Tegemist on New York Timesi tüüpilise ründamisega,» teatas poeg.
Trumpi poja sõnul kaalub ta isa selle väljaande vastu hagi esitamist.
«Meedia üritab sildistada. Üks asi on uudis, teine aga kellegi maine kahjustamine poliitilisel eesmärgil. Minu isa puhul on just sellega tegemist,» teatas Donald Trump juunior.
Trumpi poeg võttis sõna ka 2005. aastast pärit video kohta, millel Donald Trump kasutab naistest rääkides vulgaarsusi.
«Meedia tõstab esile teatud nüansse, kuid ei näe tervet pilti. Olen kuulnud ka teisi kasutamas värvikat keelt. Videol on kuulda kahte meest rääkimas viisil, mis on igapäevane. Just ebatavaline keelekasutus ja suhtumine teeb mu isast inimese, ta ei ole poliitrobot. Ta ei ole kogu elu valmistanud presidendiks kandideerimist ette, tal on ka teistsugust elu olnud,» nentis poeg.
Donald Trump juunior jätkas, et meedial ei oleks nagu enam mitte millestki kirjutada, sest viimasel ajal on teemaks vaid ta isa, tema keelekasutus ja naised, kellega ta väidetavalt kohtunud on.
Trumpi kampaaniameeskonna teatel ollakse valimiskampaanis jõutud punkti, kus teatud instantsid on käiku lasknud kõik neile saadaolevad laimuvahendid, sest valimisteni on vaid kolm nädalat.
Nüüdseks on 25 naist teatanud, et Trump on neid varem seksuaalselt ja verbaalselt ahistanud.


description: Iraagis Mosuli lähedal sai eile haavata Rootsi päevalehe Dagens Nyheter fotograaf Paul Hansen, keda lehe andmeil tabas kaks snaiprikuuli.

title: Iraagis sai haavata Rootsi fotograaf

maintext: Piltniku haavad on siiski kerged. Hansen ja Dagens Nyheteri Lähis-Ida korrespondent Erik Ohlsson on koos rühma ajakirjanikega jälgimas katset vallutada Mosul tagasi terrorirühmituselt Islamiriik (ISIS). Nad viibisid koos kurdi pešmergavõitlejatega.


description: Vene Balti laevastiku laevarühma tugevdatakse lähipäevil kahe väikese raketilaevaga Zeljonõi Dol ja Serpuhhov, mis lõpetavad neil päevil ületuleku Musta mere laevastikust, ütles täna Interfaxile olukorda tundev allikas.

title: Kaks Vene raketilaeva liituvad Balti laevastikuga

maintext:
«Kahe rakettidega Kalibr-NK relvastatud väikese raketilaeva ilmumisega Läänemerele suurenevad märgatavalt Balti laevastiku võimalused hävitada võimalikke sihtmärke Põhja-Euroopa piirkonnas, mis on täiesti mõistetav seoses USA raketitõrjeelementide paigutamisega Poolasse,» selgitas ta.
Ametlikult ei ole kahe seni Musta mere laevastikku kuulunud raketilaeva retke eesmärgist teatatud.
Erialaste veebilehtede andmetel asusid mõlemad raketilaevad mõni päev tagasi Põhjamerel. Serpuhhov ja Zeljonõi Dol siirdusid Sevastopolist nende jaoks teisele kaugretkele oktoobri alguses. Vahemerel saatis neid puksiir SB-36. Nad külastasid Maltat ja Hispaania eksklaavi Ceutat.
Nende laevade esimesel kaugretkel 19. augustil andsid nad tiibrakettidega Kalibr kolm lööki islamistliku äärmusrühmituse Al-Nusra Rinde pihta Süürias.


description: President Juan Manuel Santos teatas neljapäeval, et pikendas aasta lõpuni relvarahu vasaksisside rühmitusega Colombia Revolutsioonilised Relvajõud (FARC).

title: Colombia teatas relvarahu pikendamisest vasaksissidega

maintext:
Santos teavitas telepöördumises, et pikendab relvarahu 31. detsembrini eesmärgiga anda rahukõnelustele veel üks võimalus.
"Ma tegin otsuse pikendada kahepoolset vaherahu 31. detsembrini. Olgu selge, et see pole ultimaatum ega mingi viimane tähtaeg, kuid ma tõepoolest loodan, et kogu protsess uue leppeni jõudmiseks saab selleks ajaks läbi," ütles Santos.
Santos pälvis protsessi eest, millega üritatakse sõlmida rahulepet mässuliste rühmitusega FARC, tänavuse Nobeli rahupreemia. President teatas pühapäeval, et annetab Nobeli rahupreemia konfliktis kannatanutele.
Colombia valitsuse ja FARC-i läbirääkijad on rõhutanud, et kavatsevad jätkata relvarahu ja seda hoolimata rahuleppe tagasilükkamisest kuu algul korraldatud rahvahääletusel.
Colombia valitsus ja riigi suuruselt teine mässuliste rühmitus Rahvavabastusarmee (ELN) teatasid esmaspäeval samuti, et alustavad 27. oktoobril Ecuadori pealinnas Quitos rahuläbirääkimisi. Colombia ja ELN leppisid juba märtsis kokku rahukõneluste alustamist, seda paralleelselt valitsuse läbirääkimistega FARC-iga.
Colombia konflikt on kestnud üle 50 aasta. Vägivald on nõudnud rohkem kui 260 000 inimese elu ning 45 000 colombialast on jäänud kadunuks. Seitse miljonit inimest on pidanud oma kodudest lahkuma.


description: Süüria esileedi Asma al-Assad ütles usutluses Vene meediale, et on vaatamata mitmetele pakkumistele keeldunud oma lastega kodusõjast haaratud riigist pagemast.

title: Süüria esileedi: ma keeldun riigist lahkumast

maintext:
«Ma ei ole mõelnud kusagil mujal olemise peale. Jah, mulle pakuti võimalust Süüriast lahkuda või pigem Süüriast ära joosta,» ütles Alma al-Assad usutluses Vene telekanalile Rossija 24.
«Mulle lubati tagada minu ja mu laste turvalisus ning isegi rahaline kindlustatus. Ei võta eriti palju taipu saamaks aru, milles need pakkumised tegelikult seisnesid – need olid teadlikuks kavatsuseks rahva usaldust presidendi suhtes õõnestada,» sõnas ta.
Endist investeerimispankurit nähakse Assadi dünastia edumeelsema suuna esindajana. Asma ei esinenud ülestõusu esimestel aastatel eriti avalikkuse ees, kuid on kahe viimase aasta jooksul olnud oluliselt aktiivsem.


description: Mehhiko põhjaosas asuvas Topo Chico vanglas puhkenud rahutustes tapeti inimene ja veel kaheksa said vigastada, teatasid neljapäeval võimuesindajad.

title: Mehhiko vanglamässus tapeti inimene


description: Eile Aafrikas kolmepäevast ringsõitu alustanud Saksamaa kantsler Angela Merkel hoiatas mandri riike «ajude väljavoolu» eest; visiit keskendub julgeolekuküsimustele ja rändetulva piiramisele.

title: Merkel üritab Aafrikas rändetulva ohjeldada

maintext:
Esimeses peatuspaigas Malis rõhutas Merkel vajadust luua Mali arengupoliitika ja sõjalise toetuse tugevdamiseks sidus koostöö.
«Sõjavägi üksi ei suuda tuua julgeolekut ja rahu,» ütles kantsler ühisel pressikonverentsil Mali presidendi Ibrahim Boubacar Keïtaga. «On oluline, et Aafrika ei kaotaks oma parimaid päid,» lisas kantsler.
Rahvusvahelise Valuutafondi (IMF) andmetel lahkub Sahara-tagusest Aafrikast aina enam spetsialiste ja oskustöölisi, mis toob kaasa ajude väljavoolu ja pikaajalise sotsiaalse kahju.
Merkel ütles eelmisel nädalal usutluses nädalalehele Die Zeit, et Aafrika stabiilsuse toetamine ja inimeste elutingimuste parandamine aitaks vähendada lahkujate arvu.
Malis külastab Merkel ÜRO rahutagamisoperatsioonis MINUSMA ja Euroopa Liidu väljaõppemissioonis osalevaid Saksa sõdureid.
Sealt suundub kantsler edasi Nigerisse ja Etioopiasse.


description: Ühendriikide välisministeerium andis laupäeval USA saatkonnatöötajate peredele käsu Istanbulist lahkuda seoses julgeolekuprobleemidega.

title: USA andis saatkonnatöötajate peredele käsu Istanbulist lahkuda

maintext:
«Otsus evakueerida pereliikmed baseerub julgeolekuinformatsioonil, mis viitab äärmusrühmituste jätkuvatele agressiivsetele püüdlustele rünnata USA kodanikke Istanbulis,» kirjutati teadaandes.
USA hoiatas juba eelmisel nädalal oma kodanikke võimaliku terrorirünnaku või välismaalaste röövimise eest Istanbulis, kus sel aastal on korraldatud mitu pommiplahvatust.
USA Istanbuli konsulaat teatas nädal tagasi, et äärmusrühmitused jätkavad katseid ameeriklaste ja teiste välismaalaste ründamiseks linnas. Konsulaat ei täpsustanud, millist rühmitust täpselt kardetakse.
Esmaspäeval soovitas välisministeerium USA kodanikel tõsiselt kaaluda, kas praegusel ajahetkel on Türgi külastamine vältimatu, kui «ameeriklased ja teised välisturistid on Türgis kohalike ja rahvusvaheliste terroriorganisatsioonide sihtmärgiks».


description: Raadio Vaba Euroopa käis Moskva ja Kiievi tänavatel uurimas, kes on süüdi tunamullu suvel Ukraina kohal hukkunud Malaysian Airlines`s lennu MH17 allatulistamises.

title: Video: mida arvavad moskvalased ja kiievlased MH17 hukust?

maintext:
«Venemaa ja Ukraina vahel käib sõda. Vene armee lasi lennuki alla – kahjuks,» räägib üks Moskva tänavatel kohatud mees.
«See, et rakett on tehtud Venemaal, ei tõesta midagi. Endiselt on ebaselge, mis ja kuidas juhtus,» arvab tema kaaslinlane. Kolmas venelane kahtleb versioonis: tegu on ikkagi korraliku riigi ja rahvaga.
Kiievis kohatud inimesed on toimunu suhtes ühesemal seisukohal.
Vaata videot, mida mõtlevad inimesed MH17 saatusest.


description: Venemaal Nižni Novgorodis pidas politsei täna päeval kontrollpostil kinni auto Daewoo Nexia. Sõidukis olnud kaks terrorismis kahtlustatavat meest püüdsid aga põgeneda ja viskasid korrakaitsjate suunas granaadi, misjärel avati nende pihta tuli.

title: Video: Nižni Novgorodis läks politsei ja terroristide vahel tulistamiseks

maintext:
Mõlemad mehed hukkusid. Granaadiplahvatusest sai põrutada kaks siseministeeriumile alluva kiirreageerimisüksuse SOBR liiget, kelle kiirabi toimetas haiglasse, ütles föderaalse julgeolekuteenistuse (FSB) kõneisik uudisteagentuurile RIA.
Pärast tulevahetust leidsid korrakaitseametnikud autost kahtlase eseme, ilmselt pommi. Robotiga tehti see kahjutuks.
Tulevahetus toimus elurajoonis Tsvetõ. Piirkond oli tagaotsimisoperatsiooni ajaks ümberpiiratud, sest julgeolekutöötajad tuvastasid, et kaks terrorismis kahtlustatavat isikut elavad just selles piirkonnas.
Võimud otsivad praegu läbi üürikorteri, kus kahtlusalused elasid. Samuti tehakse kindlaks meeste võimalikke abilisi.


description: Vietnami võimud otsivad taga uimastisõltlasi, kes on pärast massipõgenemist riigi lõunaosa võõrutuskeskusest endiselt tabamata.

title: Vietnami politsei jahib põgenenud narkomaane


description: Iisraelis sai kolmapäeval hädamaandumisel surma hävituslendur ja vigastada veel teinegi piloot, teatas armee.

title: Iisraelis sai hädamaandumisel surma hävituslendur

maintext:
Õnnetus juhtus Ramoni õhuväebaasis. Mõlemad lendurid katapulteerusid hävitajast F-16.
Esialgu pole teada, kas lennuk naasis treening- või lahingumissioonilt.
Juudiriigi õhujõud ründasid kolmapäeval Hamasi tugipunkti pärast Gaza sektorist lähtunud raketirünnakut Iisraeli linnale.
Gaza sektorist tulistatud rakett tabas Iisraeli Sderoti linna, mis asub Gaza sektorist vähem kui üks kilomeeter põhjas. Gaza sektor on Hamasi kontrolli all.
Hiljem teatas Hamas Iisraeli tankitulest Ezzedine Al-Qassami Brigaadide positsiooni pihta Beit Hanounist idas.
Iisrael ja Palestiina on pidanud kolm sõda alates 2008. aastast. Iisrael vastab Palestiina raketitulele tihti õhurünnakutega.
Augustis korraldas Iisrael mitu rünnakut pärast Gazast Sderoti pihta tulistatud raketti.
Iisraeli meedia sõnul oli tegemist esimese raketirünnakuga linna vastu alates 2014. aasta sõjast.


description: Iisraeli kaitseminister Avigdor Lieberman ähvardas haruldases intervjuus Palestiina päevalehega Al Quds Hamasi võitlejaid ja kahtles Palestiina presidendi Mahmoud Abbasi juhtimisoskustes, vahendab AP.

title: Iisraeli kaitseminister andis Palestiina päevalehele intervjuu

maintext:
Eile päevalehega Al Qudsis avaldatud tavatu intervjuu kirgliku rahvuslase Liebermaniga ilmus ajal, mil pinged Palestiina ja Iisraeli vahel taas tõusnud on. Iisraeli kaitseminister sõnas usutluses, et president Abbas ei ole võimeline kahe riigi vahelisele rahuleppele alla kirjutama, sest ta ei oska teha raskeid otsuseid ja selleks on vaja kedagi pädevamat.
Lieberman on minevikus mitmeid kordi vastuoluliste palestiinlasi puudutavate väljaütlemistega silma paistnud. Teda peetakse üheks Iisraeli konfliktseimaks poliitikuks. «Oluline on Palestiina rahvaga otse rääkida ja ma olen seda üritanud. Usun, et kuskil on tekkinud arusaamatus,» sõnas Lieberman intervjuus.
Samas hoiatas ta Ḩamāsi, et see ei paneks Iisraeli kannatust proovile. «Kui nad [Ḩamās] suruvad Iisraeli sõtta, saab see olema nende jaoks viimane sõda. Me hävitame nad jäädavalt,» edastati artiklis Liebermani sõnu. Ḩamāsi ametnik Fathi Hammad teatas peale Liebermani intervjuu avaldamist, et tema grupeeringut ministri sõnad ei hirmuta.
Ḩamās on 2007. aastast alates Iisraeliga pidanud kolm sõda. Peale 2014. aastal toimunud 50-päeva pikkust võitlust sõlmiti relvarahu, millest suurel määral ka kinni peetakse. Siiski rikuvad vaherahu Gaza sektori sõjaväelaste pistelised raketirünnakud, millele Iisrael vastab õhurünnakutega.
Mitmed Liebermani seisukohad ja väljaütlemised vihastasid palestiinlasi ning sealne kommunikatsiooniministeerium väljastas artikli vastukajaks usutluse korraldanud ajakirjanikku kritiseeriva avalduse. Selles mõisteti taolisele mehele tähelepanu pööramine hukka.
Intervjuus väitis Lieberman samuti, et Iisrael on valmis investeerima lennujaama, sadamasse ja tööstusparki Gazas, kui Ḩamās lõpetab tunnelite ehitamise ja raketirünnakud. «Gaza võiks olla Lähis-Ida Singapur või Hong-Kong.»


description: 2017. aasta kalender, kus kajastatud nii Venemaa president Vladimir Putini karmimad aga ka hellemad küljed on tänasest Venemaa poelettidelt kättesaadav. Jõulukinkide otsing võib lõppeda.

title: Putini 2017. aasta kalender jõudis Vene poelettidele

maintext:
Kalender, millest saab näha idanaabri juhi erinevaid varjundeid, sisaldab ka temapoolseid tsitaate. Need räägivad nii Putini armastusest kasside vastu aga ka leiva olulisusest ja Venemaa sõjalisest jõust.
«Venemaa on rahu armastav ja iseseisev riik. Me ei vaja teiste riikide territooriume ja loodusvarasid. Aga kui me tunneme ennast ohustatuna, oleme valmis kasutama relvi, et tagada oma julgeolek,» seisab kalendri lõpus sissejuhatusena 2018. aastasse.